text:
Media citak pabalatak di Indonesia, naha nu ngagunakeun basa Indonesia, basa daerah, atawa oge basa Inggris. Najan cek teori media teh boga kakuatan nu kacida gedena, tapi dina kanyataanana mah teu kabeh kitu. Nu bener-bener boga kakuatan mah sabenerna ngan media-media nasional nu memang didukung ku modal gede.
Kumaha ari media di daerah? Media basa Sunda upamana? Najan sacara de facto masih aya, tapi lamun ngukur kakuatanana, asana can bisa dibandingkeun sok sanajan ukur jeung sasama media daerah nu ngagunakeun basa Indonesia. Ditilik tina sual distribusi wae upamana, asana geus kudu katitih. Padahal ieu teh mangrupa 'bahan bakar' nu kacida pentingna pikeun ngahirup-huripkeun media sangkan bisa terus medal, ningkatkeun kasejahteraan karyawan, tur kadituna dipikaresep ku balarea.
Tapi keun heula soal eta mah, da lain bagean kuring. Nu rek dibahas di dieu mah sual kurang tanggapna media (nasional oge daerah) kana kontribusi tulisan ti luar lingkunganana (penulis lepas). Terus terang, ngasupkeun tulisan aya kesan dihese-hese, kaasup dina soal teknis pengiriman. Aya media anu lamun ngirimkeun tulisan teh kudu bae ngaliwatan pos. Padahal pan jaman kiwari mah bisa ngaliwatan email (serelek) upamana, leuwih praktis tur gancang.
Aya oge nu nyebutkeun meunang ngirim ngaliwatan email, tapi angger we teu puguh bule hideungna. Padahal mah naon hesena, tinggal mere nyaho yen naskah geus katarima, atawa kadituna naskah teh bisa dimuat atawa henteu. Tinggal ngirim email, samenit dua menit ge beres.
Kesan dihese-hese teh beuki kaciri upama tulisan teh datangna ti penulis nu can terkenal, atawa minimalna can dikenal ku lingkungan redaksi. Padahal kontributor tulisan teh kacida pentingna, sok komo pikeun media daerah anu oplahna bisa kawilang saeutik, kitu deui jumlah penulisna. Lian ti sual ngarangkul pembaca, ieu oge nyangkut kana urusan regenerasi penulis-penulis senior anu tangtuna moal salawasna aya. Daek teu daek maranehna teh bakal diganti ku penulis-penulis anyar nu ayeuna kaasup junior atawa pemula.
Aya sawatara media daerah (basa Sunda) nu geus ngamimitian narima naskah ngaliwatan email. Majalah Mangle upamana. Ngan hanjakal, layanan email anu jigana wae sapaket jeung hosting Mangle Online, geus teu jalan. Duka teu kabayar, duka kumaha. Nu jelas waktu kuring ngirim naskah kira-kira bulan Mei ka tukang, emailna balik deui. Jaba sababaraha tulisan nu geus dimuat oge, honorna teu dibayar nepi ka ayeuna, sok padahal nomer rekening, malah alamat imah geus dikirim bareto, memeh email account Mangle di-banned. Teu puguh pisan nya. Mudah-mudahan ieu kabaca ku urang Mangle. Kumaha ieu teh Lur?
Media sejen nu narima naskah ngaliwatan email nyaeta Cupumanik. Ieu oge majalah basa Sunda. Emailna masih berfungsi ieu mah. Tapi nyakitu, tanggapanana hare-hare, teu jiga watek urang Sunda dina umumna nu darehdeh hade ka semah. Atuh bejaan-bejaan yen email geus nepi upamana, pan ku kitu ge geus asa diaku, nyirikeun yen pribumi teh ngahargaan. Ieu mah boro-boro. Lempeng!
Saliwat mah ieu teh ngan ukur jiga curhat jelema saliwat anu - mungkin wae - dianggap cengeng, babarian. Padahal lamun dilenyepan tur ditarima ku hate anu beresih, ieu teh bisa jadi panggeuing, tanda kanyaah ti sasama urang Sunda, nu jero-jerona mah tangtu hayang nempo urang Sunda boga media nu gede, ma'mur, tur dibaca ku urang Sundana sorangan. Tapi lamun nempo galagat mediana saperti kieu, rek kumaha bisana media Sunda ngarangkul pembaca urang Sunda nu teu pati bisa basa Sunda nepi ka hayang diajar basa Sunda? Kuring wae nu cek rarasaan mah bisa basa Sunda, pan malah kuciwa ari tanggapanana saperti kitu mah, hare-hare, semu semu teu butuh. Tibatan nulis bari diapilainkeun bari jeung honor teu dibayar, mending keneh nulis dina blog najan teu dibayar - malah olok - tapi euweuh nu nyapirakeun.
Ke, naha ieu teh kaasup kahengkeran media kitu? Cek kuring, jelas-jelas ieu teh kahengkeran. Teu ngamangpaatkeun teknologi, ngamangpaatkeun teknologi tapi teu daria, tanggapan nu apilain tur teu nembongkeun sipat urang Sunda nu someah, atawa komo lamun kabeh nu ditataan bieu teh ngumpul kabeh, bakal kacida ngahambatna kana kamajuan media daerah, dina hal ieu media basa Sunda. Jelema bakal nungtutan mundur sabab ngarasa teu dibutuhkeun sarta teu dihargaan.
Itung-itunganan kieu. Sabaraha persen sih urang Sunda nu daek nulis make basa Sunda? Cek kuring ieu mah, mun aya 10 persen we, ieu teh geus kacida luar biasa! Sabaraha persen nu bisa nulis make basa Sunda? Komo ieu mah, pasti prosentasena beuki leutik. Ayeuna, lamun tinu 5 persen eta diapilainkeun, terus mogok, tinggal sabaraha persen? Duka tah, ngan nu jelas pasti ngurangan. Naha bisa media Sunda bertahan hirup ngandelkeun pangarang 'moyan' nu jumlahna moal nepi ka 5 persen tina jumlah sakabeh urang Sunda? Mangga aremutan!
Kumaha ari soal honor? Penting, penting pisan malah. Lain soal gede leutikna, da sarerea oge ma'lum, media Sunda mana nu geus bisa mere honor gede ka penulisna? Nu penting mah daria, teu nganggap enteng, jeung nu pang pentingna mah: BAYAR! Sanes kitu? Nya heueuh...
Manawi kalandep, mangga tingali seratan sanesna:


c: text/html

text:
Campursari
Campursari nyaéta salah sahiji istilah pikeun némbongkeun adu manis sora atawa nada tina waditra-waditra tradisional jeung instrumén-instrumén musik modéren ti Kulon, kalawan jalinan-jalinan nada anu harmonis, kawas rebab dikombinasikan jeung piano, biola dipidangkeun jeung kacapi, gitar kalawan suling (tarling). Ilaharna nyampurkeun gamelan pentatonis jeung diatonis. Musik ieu kawentar di Jawa Tengah oge Jakarta. Upami di daerah Sunda aya campursari gaya Bandung. Didi Kempot salah sahiji vokalis campursari di Solo, Doel Sumbang di Bandung.
Daptar eusi
Alat[édit | édit sumber]
Alat musik campursari mangrupa saparangkat gamelan jeung saparangkat orkes. Gamelanna biasana maké laras saléndro. Jenis instrumenna nyaéta kendang Sunda atawa kendang Jawa, goong, kempul, saron, kenong, demung, rebab atawa biola, bonang, sareng gambang. Instrumen orkésna, gitar bass, gitar melodi, tarompet, drum, bongo, kecrek, suling, jeung organ.
Lagu[édit | édit sumber]
Lagu-lagu campursari biasana model langgam. Lagu "Kalangkang" salah sahiji lagu campursari Sunda, lagu "Sewu Kuta" campursari Jawa. Lagu-lagu campursari biasa oge dihaleuangkeun dina pagelaran wayang.
Pintonan[édit | édit sumber]
Campursari biasana dipintonkeun di luhur panggung anu ditanggap dina hajatan, hajat ngawinkeun, kariaan sunatan, perayaan, kampanye, jeung lain sajabana.
Campursari dumasar wewengkon[édit | édit sumber]
Campur sari di Sunda[édit | édit sumber]
Harti séjén ti campur sari nyaéta adu manisna waditra-waditra Sunda tina sagala rupa kelompok, contona kelompok gamelan jeung kelompok kacapi, rebana jeung rebab, degung jeung angklung, jste. Panembang campur sari Sunda diantarana:
Campur sari di Jawa[édit | édit sumber]
Campursari di Jawa mangrupa salasahiji pintonan midangkeun lagu Jawa nu mangrupa campuran gamelan Jawa jeung alat musik modéren. Panembang campur sari nu kasohor di Jawa diantarana:
Rujukan[édit | édit sumber]
- Ensiklopedi Sunda: Alam, Manusa, Budaya (Rosidi, dkk: 2000)

robotstxt: allowed

filter: keep


text:
Ya Alloh…
Sujud abdi mung ka Gusti..
Nyuhunkeun panangtayungan tina kaawonan dunya sareng akherat
Oge mundut ditebihkeun tina adzab seuneu naraka
Nyuhunkeun di caketkeun sagala kasaean dunya sareng akherat
Ya Alloh…
Pasihan abdi kakiatan sareng kasabaran
Dina enggoning mayunan kasempatan hirup..
Anu tos dipaparin sareng di percantekeun ka abdi.. ya Allah..
Salami abdi tiasa ngarenghap sareng ngucapkeun asma Allah..
Abdi teu daya teu upaya ngalawan kana sagala ujian ti Guti
Abdi teu daya teu upaya upami Gusti teu masihan kakiatan
Sareng mugi Gusti ngahapunten kana sagala rupi dosa abdi….
Dicutat ku : Ki Sunda Sawawa


text:
Blog Bahasa Sunda Cerita Sunda Dongeng Sunda Sastra Sunda Dongeng Cawokah Puisi Sunda Wawangsalan Pantun Sunda Siloka Sunda, Adat Sunda Budaya Sunda True Storry of Sundanese Sundanese in Indonesia guyon canda bahak koleksi berita tawa humor ngakak guling pingkal komedi Funniest Story Jokes Humor Comedy Cute Amusing Jest Feeding funny Through Laugh Giggle a true story Real Life imagine Stories Crazy Collection gambar lucu foto lucu foto ngakak >> PUGER-NYUNDA.blogspot.com
Wednesday, 28 September 2011
Ngidam Durén
Aya istri keur nyiram/ngidam mani uruy hayang durén teu kalaksanakeun. Menta tulung ka hiji lalaki. Lalaki téa atuh mun ditanya ku awéwé mani gumasép...
Lalaki : "Enéng téh leres palay durén?"
Istri : "Leres kang, abdi teh hoyong pisan",
Lalaki : "Wios rada atah kénéh?"
Istri: "Wios kang, énggalan mana?"
Lalaki : "Kumaha mun pentil kénéh, wios....?"
Istri : "Wios atuh kang, mana..?"
Lalaki "Wios mun teu aya...?"
Istri : "Si kasebelan siah!!"
Ku: Bibie Dayank di Forrum PUGER’s Pasundan


text:
1Ari Saulus, dina hatena, pohara panujuna Stepanus dipaehan teh. (8-1b) Ti semet harita, jamaah di Yerusalem teh nandangan panganiayaan anu pohara hebatna. Anggota-anggotana, iwal ti rasul-rasul mah, jadi pabalencar ka wilayah-wilayah Yudea jeung Samaria. 2Layon Stepanus dipulasara ku anu saraleh kalawan hate anu pohara nalangsana. 3Ari Saulus, terus bae nguwak-ngawik boga niat numpes jamaah; awewe lalaki, ku manehna, disaksrak ka saban imah terus diseredan diasup-asupkeun ka pangbuian. 4Ari anggota-anggota anu geus mencar tea mah, ngasruk ka ditu ka dieu ngawawarkeun Injil. 5Aya hiji kota di Samaria anu didatangan ku Pilipus; terus anjeunna oge, ngawanohkeun Al Masih ka urang dinya teh. 6Urang dinya saregep pisan ngabandungan; pituturna anu diwuwuh ku ngayakeun tanda-tanda ajaib jeung mujijat-mujijat ditarima kalawan hate anu buleud. 7Karana loba jelema-jelema anu diraksuk ku roh-roh jahat, dicageurkeun; roh-roh jahatna, nyalingkir bari tingjarerit; nu lalumpuh jeung nu dareog oge, dicalageurkeun; 8pohara matak bungahna ka urang dinya. 9Di dinya aya hiji jelema ngaranna Simon, anu ngakukeun jalma pinunjul pedah bisa nyieun sihir anu matak bengong; manehna jadi tukang sihir teh geus lila. 10Urang dinya, ti nu pangluhurna nepi ka nu panghandapna, kacida mupunjungna; nyarebutna oge: “Jelema anu kasinungan ku kaagungan kakawasaan Allah.” 11Geus lila pisan maranehna keuna ku pangaruh eta jelema teh, nya eta lantaran ku sihirna tea. 12Tapi sanggeus ku Pilipus diwawaran Injil Al Masih nepi ka palercayana; maranehna, awewe lalaki kabeh dibaptis. 13Simon oge percaya sarta sanggeus dibaptis manehna jadi embung pisah ti Pilipus. Nenjo kaahengan-kaahengan jeung mujijat-mujijat teh, manehna bati heran bae. 14Beja yen tanah Samaria geus narima kana pangandika Allah geus nepi ka rasul-rasul di Yerusalem; tuluy Petrus jeung Yahya diutus ka ditu. 15Sasumpingna, aranjeunna neneda, nyuhunkeun supaya urang dinya pada-pada ginanjar Ruh Allah. 16Sabab harita mah, Ruh Allah acan turun ka saurang-urang acan di Samaria teh. Maranehna kakara dibaptis ku pajenengan Isa bae. 17Sabada ku anu duaan ditarumpangan panangan, kakara maranehna ginanjar Ruh Allah. 18Barang katenjo ku Simon yen Ruh Allah bisa katarima ku jalan numpangkeun leungeun; seug bae, manehna teh ngahaturan duit ka rasul-rasul, 19bari pokna, “Abdi oge hoyong gaduh kabisa kitu, tiasa nurunkeun Ruh Allah ka saha bae anu ku abdi ditumpangan leungeun.” 20Tapi saur Petrus, “La'nat eta duit teh, kitu deui anjeun! Naha panyangka anjeun kurnia Allah teh beunang dibeuli ku duit? 21Pamohalan anjeun meunang bagian atawa hak dina ieu perkara, sabab bengkok sembah enggoning ibadah ka Allah. 22Leuwih hade anjeun buru-buru tobat, ulah tonggoy dina kajahatan. Buru-buru anjeun sasambat ka Pangeran, malah mandar eta pikiran anu sakitu gorengna teh dihampura ku Anjeunna. 23Sabab kaimplengna anjeun teh badis hamperu, pait ku dengki jeung kajiret ku dosa pasirikan!” 24Simon terus tomada pokna, “Nyuhunkeun dipangnedakeun bae ka Pangeran, mugi-mugi diri abdi ulah cios katarajang nasib anu bieu disaurkeun ku bapa.” 25Sanggeus maparin panyaksen jeung ngawurukkeun pangandika Allah, Petrus jeung Yahya marulih deui ka Yerusalem bari sajajalan ngawawarkeun Injil di kampung-kampung wilayah Samaria. 26Kakocapkeun, Pilipus didawuhan ku malaikat Pangeran, saurna, “Geura leumpang ngajugjug ka kidul, make jalan anu mudun ti Yerusalem ka Gasa, anu tiiseun tea.” Pilipus tumut, bral miang. 27Harita, aya hiji mantri jero urang Etiopi, nya eta ponggawa anu ngurus harta kakayaan ratu Sri Kandasi, ratu nagara Etiopi; anjeunna teh tas ti Yerusalem ngalakonan ibadah. 28Ayeuna, anjeunna teh eukeur di jalan seja mulih, tunggang kareta bari ngaos kitab Nabi Yesaya. 29Saur Ruh ka Pilipus, “Tuh sampeurkeun, deukeutan karetana!” 30Sanggeus disampeurkeun, ku Pilipus kakuping, anjeunna keur ngaos kitab Nabi Yesaya tea; tuluy bae ku Pilipus teh ditaros, “Kumaha kahartos nu diaos teh?” 31Waler mantri jero bari ngajak Pilipus unggah kana kareta, “Bade ngartos kumaha margi teu aya anu nerangkeun.” 32Ayat anu diaosna teh kieu: ‘Lir domba anu ditungtun ka pameuncitan, jeg anak domba diguntingan buluna teu kecet-kecet: Anjeunna mindel, sakecap teu kedal saur. 33Sajeroning nandangan panghina, Anjeunna ditibanan hukuman. Saha anu seja ngaguar asal-usul-Na? Nyawana lastari dicabut ti dunya.’ 34Saur mantri jero, “Anu bade ditaroskeun teh eta anu dimaksad ku nabi tea: Saha? Salirana ku anjeun atanapi anu lian?” 35Barabat ku Pilipus diterangkeun nepi ka Injil Isa, mimiti ti ayat anu bieu tea. 36Sabot kitu, aranjeunna nepi ka hiji tempat di sisi cai. Saur mantri jero, “Kaleresan, eta aya cai. Kumaha moal aya kaabotan upami simkuring dibaptis?” 37Pilipus, “Atuh mangga upami leres-leres percanten mah.” Walerna, “Kantenan, percanten pisan: Isa teh Putra Allah.” 38Reg karetana dieureunkeun, crub duanana, nya eta Pilipus jeung anjeunna ancrub ka cai; tuluy anjeunna dibaptis ku Pilipus. 39Pilipus mah, barang hanjat ti cai, teu katingal deui ku mantri jero lantaran digaibkeun ku Ruh Pangeran. Ti dinya, mantri jero, terus ngalajengkeun perjalanan bari pinuh ku kabingahan. 40Ari Pilipus terang-terang geus aya di daerah Asdod, terus kebat lalampahanana bari ngawawarkeun Injil sapanjang jalan nepi ka nagara Kesarea.
Copyright
Learn More


text:
Riyal Saudi Arabia
Riyal Saudi Arabia (Basa Arab: ريال Riyāl, Kode ISO 4217: SAR) nyaéta mata uangna Saudi Arabia, disingget jadi ر.س atanapi SR (Saudi Riyal). Mata uang ieu dibagi kana 100 Halala (Basa Arab: هللة Halalah). Ghirsy/Qirsy sami sareng 5 Halala.
Daptar eusi
Koin[édit | édit sumber]
Dina 1925, koin tembaga pikeun ¼ jeung ½ Ghirsy dicitak di Mekkah ku `muhammad ayaan kadri. Teras dilanjutkeun dina 1926, ku ¼, ½, jeung 1 Ghirsy tembaga-nikel, mawa gelar "Raja Hijaz jeung Sultan Najd".
Dina 1927, gelar karajaan dirobih kana "Raja Hijaz jeung Najd jeung Depéndensi" sarta koin dikaluarkeun dina pecahan ¼, ½, jeung 1 Ghirsy tembaga-nikel; ¼, ½, jeung 1 Riyal pérak.
Dina 1935, koin kahiji dikaluarkeun dina ngaran Saudi Arabia. Koin-koin éta nyaéta ¼, ½, jeung 1 Riyal. Ghirsy tembaga-nikel ¼, ½, jeung 1 teras ogé dikaluarkeun dina 1937.
Dina 1963, Halala dipikawanohkeun jeung koin tembaga 1 Halala dikaluarkeun, diteraskeun ku pecahan 5, 10, 25, jeung 50 Halala tembaga-nikel dina 1972. Dina 1976, koin tembaga-nikel 1 Riyal dipikawanohkeun. Koin dwilogam 1 Riyal dikaluarkeun dina 1999.
Uang kertas[édit | édit sumber]
Dina 1953, Badan Monetér Saudi Arabia mimiti ngaluarkeun Kupon Haji 10 Riyal,[1] diteraskeun ku 1 Riyal dina 1954 jeung 5 Riyal dina 1956. Kupon-kupon éta kawas uang kertas sarta teras digunakeun ku jamaah haji pikeun ditukeur jeung mata uang asing. Kupon ieu jadi ilahar dipaké di Saudi Arabia jeung sacara luas ngaganti koin Riyal pérak dina raloba transaksi. Ku kituna, Badan Monetér nagara mimiti ngaluarkeun pecahan uang kertas 1, 5, 10, 50, jeunh 100 Riyal dina 15 Juni 1961. Kupon Haji ditarik ti édaran dina 1 Pébruari 1965.[2]
Pecahan 500 Riyal dipikawanohkeun dina 1983. Pecahan 20 jeung 200 Riyal dikaluarkeun dina taun 2000 pikeun ngélingan 100 taun pangadegan nu mana ayeuna jadi Karajaan Saudi Arabia. Édisi ka-5 nu mibogaan pameunteuna Raja Abdullah dikaluarkeun dina 2007.
Citakan ka-5[édit | édit sumber]
Dina 20 Méi 2007, "Badan Monetér Saudi Arabia, numutkeun Pasal 4 Undang-Undang Mata Uang Saudi Arabias, dikaluarkeun dina Dekret Karajaan No. 6 ping 1/7/1379 H." ngumumkeun édisi ka-5 tina Riyal Saudi Arabia nu mibogaan gambar Raja Abdullah bin Abdul Aziz dina sadaya pecahan iwal 500 Riyal (nu mibogaan gambar mendiang Raja Abdul Aziz As-Saud). Nu 100 jeung 50 Riyal dirilis 21 Méi 2007, nu 10 jeung 5 Riyal Juni 2007, sarta teras nu 500 Riyal dina Séptéber 2007, jeung ahirna nu 1 Riyal dina Désémber 2007. Séri ka-4 nu mana miboga gambar mendiang Raja Fahad bakal tetep sah dina hukum monetér Saudi Arabia.
Nilai tukeur katangtu[édit | édit sumber]
Dina Juni 1986, Riyal sacara resmi ditangtukeun kana hak panangtuan husus IMF. Dina praktikna, Riyal ditetepkeun jeung 1 Dolar AS = 3,75 Riyal, nu mana kira-kira 1 Riyal = 0,266667 Dolar.[3][4] Nilai ieu diresmikeun dina 1 Januari 2003.
Tingali ogé[édit | édit sumber]
Rujukan[édit | édit sumber]
- ↑ [1]
- ↑ Linzmayer, Owen (2012). "Saudi Arabia". The Banknote Book. San Francisco, CA: www.BanknoteNews.com.
- ↑ Saudi Arabia’s Exchange Rate Arrangement
- ↑ In this special feature Central Banking presents a survey of the Saudi Arabian Monetary Agency
- Citakan:Numis cite SCWC
- Pick, Albert (1994). Katalog Standar Uang Kertas Dunya: Kaluaran Umum. Colin R. Bruce II jeung Neil Shafer (éditor) (ka-7 ed.). Krause Publications. ISBN 0-87341-207-9.


text:
Saratus taun nu geus kaliwat nyaeta dina tanggal 30 Juni 1908, isuk-isuk kira-kira tabuh 7.14, aya kajadian aheng, aya sora bitu nu ngageleger kacida rongkahna di hiji wewengkon Siberia Rusia. Disebut kacida rongkah sabab akibatna ngancurkeun kurang leuwih radius 80 km, tatangkalan ge nepi ka puluhan juta anu rubuh tur semu tutung. Ngan untungna lain ditempat anu loba pangeusina, nepi ka korban manusa mah kawilang teu siginifikan lamun dibandingkeun jeung bituna anu sakitu rohakana. Ceuk sababaraha ahli nyebutkeun nu ngageleger bitu teh kajadianana kurang leuwih sapuluh kilometer di luhureun beungeut taneuh. Lamun dibandingkeun jeung bom atom anu diragragkeun di Hirosima jeung Nagasaki di Jepang basa Perang Dunya II mah meh sarebu kalieun kakuatanana. Salian ti ngahuru beungeut taneuh ditambah bari jeung ayana lini anu meh 5 skala Richter.
Bisa kagambar kumaha ancur leburna lamun seug eta kajadian saratus taun kaliwat teh dina mangsa kiwari heug di daerah nu loba pangeusina. Meureun bakal loba pisan jalma nu jadi korban. Bulan Juni 2008 nu geus kaliwat diayakeun paringetan saratus taun kajadian di Tunguska. Tunguska ngalap ngaran hiji walungan didaerah kajadian bitu nu rohaka.
Nepi ka kiwari kajadian Tunguska teh masih keneh jadi bahan panalungtikan sabab para ahli siga anu teu sapuk naon anu nyababkeun ayana bitu kitu. Aya nu nyebutkeun eta teh akibat tina meteor raksasa atawa asteroid, ngan nu matak hemeng bet euweuh sesa meteorna boh lebuna boh batuna kitu deui tapak lacak lebu (partikel) tina komet. Malahan aya nu ngabade eta teh lantaran aya lianghideung (blackhole) anu kasasar asup kana asmosfir dunya, mimiti asup ti beulah kaler kidul nu mubus bumi terus bijil ti laut Atlantik beulah kaler nu antukna ngabeledug bitu deukeut Tunguska.
Kajadian siga kitu, ragragna material langit lain bae ngan saukur di Tunguska, tapi mindeng kajadian, ngan lolobana leutik nu akibatna teu matak ngaruksak langsung. Lain deui kajadian di Yukatan di jojontor Meksiko, kurang leuwih 65 juta taun nu geus kaliwat. Ukuran asteroid nu ragrag ka dunya kawilang gede meh sapuluh kilometer pasagi. Akibat tina tubrukan teh nepika nyieun kawah legana ampir salega Jawa Barat. Lambak raksasa ti laut Karibia ngababet ka darat lir kajadian tsunami anu mokaha, kitu deui nimbulkeun lebu ka asmosfir nu kacida luhurna. Energi bituna lamun disaruakeun jeung bom nuklir nepi ka miliaran kali. Lebu nu mancawura ka langit nepi ka nutupan dunya, cahaya panon poe teu bisa asup, nya ieu nu disebut “impact winter” atawa usum tiris akibat tumbukan. Ieu salah sahiji kajadian nu cek teori mah nepi ka ngamusnahkeun dinosaurus jeung mahluk hriup sejen di dunya.
Naha kahareup bakal aya kajadian deui samodel kitu? Wallohu’alam, anging Alloh nu Maha Uninga nu nangtoskeun sagala rupi perkara kajadian di alam semesta. Ngan nu mangsa kiwari keur ditelek-telek tur terus diawaskeun nyaeta asteroid Apophis. Harita teh tanggal 18 Juni 2004 di Observatorium Nasional Kitt Park Arizona, David Tholen ti Universitas Hawaii keur nelek-nelek monitor babarengan jeung sababaraha baladna. Aya citra (gambar) semu bodas ti langit peteng, posisina robah robah unggal sababaraha menit. Tuluy inyana ngalaporkeun hasil nimu eta gambar ka International Astronomical Union bagian Minor Planet Centre, puseur nu ngumpulkeun data asteroid jeung komet. Saterusna eta asteroid teh dingaranan MN4 sok disebut Apophis, nyokot ngaran dewa nu ngarusak tina carita Mesir kuno. Sabenerna mah gedena teu gede-gede teuing aya sababaraha sumber anu nyebutkeun cenah nepi ka 1320 feet atawa kurang leuwih 402 meter, tapi ari dina majalah National Geographic Indonesia bulan Agustus 2008 mah nyebutkeun 274 meter. Anu ngabahaykeun teh dina bulan April 2029 eta asteroid teh bakal asup kana orbit dunya, malah lamun diukur ku Torino Skala mah nepi ka skala 2, hartina eta benda langit teh kudu terus ditengetan bisi enya nabrak dunya. Sabab salila ieu can aya benda langit anu skalana nepi ka 2 nu kaitung bakal ngarusak dina harti bakal nambrak bumi. Sanajan diprediksi dina taun 2029 teu nambrak bumi, Apophis bakal balik deui dina taun 2036, tur bakal leuwih ngabahayakeun, sabab kungsi meunang gaya tarik bumi dina taun 2029. Perbandinganana 1 banding 45.000 bakal nambrak bumi. Malah aya itungan ti murid sakola SMP di Jerman ngaranna Nico Marquardt nu ngoreksi hasil itungan ti NASA (National Aeronautics and Space Administration) nyebutkeun lain 1 : 45.000, tapi 1 : 450. Ieu itungan budak SMP teh teu dibantah ku NASA.
Sanajan gedena Apophis teh teu sagede asteroid nu kungsi ragrag ka dunya 65 juta taun nu geus kaliwat nu nepi ka ngamusnahkeun dinosaurus, tapi akibatna tetep bakal ngaruksak saheunteuna kota sagede kota metropolitan mah bakal ancur lebur, malahan aya nu nyebutkeun bakal ngancurkeun salega Jawa Barat. Bakal dimana ragragna Apophis? Can bisa diteguh kalawan pasti. Sok sanajan aya nu nyebutkeun ragragna bakal di sabudeureun Laut Atlantik, bakal nyiptakeun seuneu nu ngandung iridium gedena kurang eluwih 320 m, beurat 200 milyar ton ngajelegurna bakal 98.000 kali bom atom Nagasaki Hirosima. Lamun didarat bakal ngaruksak sababaraha nagara nu pasti bakal loba korban, kitu deui lamun ragrag di laut bakal aya tsunami nu kacida rongkahna. Akibat sejen tangtu bakal ngarobah sistem ekologi kaasup robahna iklim global. Apophis bakal jadi ujian nu munggaran pikeun kapinteran kolektif manusa dina nyingkahan bahla nu bakal kaalaman. Dina dekade nu bakal datang tangtu kudu aya tarekah diplomasi ti unggal bangsa, lain bae diplomasi pikeun nangtukeun saha nu bakal ngaluluguan misi nyalametkeun dunya tina ragragna benda langit nu ngaruksak tapi deuih kudu nu bisa ngaluluguan secara teknologi. Lamun tea secara teknologi eta asteroid bisa digeser lintasan orbitna sangkan teu nambrak ka bumi, kacida alusna. Tapi lamun tetep bakal nabrak bumi, kudu dimana muragna, naha di darat atawa di laut. Lamun di darat beulah mana atawa dinagara mana kitu deui lamun dilaut. Tangtuna sakabeh nagara bakal embung keuna musibah. Teu aya deui jalan iwal ti ngadu’a ka Alloh Swt sangkan urang sadayana dileupaskeun tina sagala marabahaya. Amin
Wallohua’lam.
(dikumpulkeun tina sababaraha sumber)
MAMAT SASMITA
Nu ngokolakeun Rumah Baca Buku Sunda.
(Dimuat dina Majalah Basa Sunda Mangle No.2183 Agustus 2008)


text:
Ngahaturkeun sukur, nyanggakeun hatur rewu nuhun laksaketi rampes ka:
Gusti Allah nu parantos nangtoskeun titis tulis jati diri, nini-aki (kadeudeuh nu pangdipikadeudeuhna), indung-bapa, bibi-mamang-ua, pun lanceuk jeung puisi-puisi ati, Sukabumi ayu wangi, guru-guru ngaos di masjid, guru-guru di SD, guru-guru di Madrosah, guru-guru di SMP, guru-guru di SMA, dosen-dosen di Jurusan Pendidikan Bahasa Daerah, Pa Karna Yudibrata, Pa Yus Rusyana, Pa Ajip Rosidi, Pa Uu Rukmana, mahasiswa Jurusan Pendidikan Bahasa Daerah nu dipikareueus, sareng mangruntuy-runtuy nami nu teu kaseratkeun. Nu ngaguratkeun kabagjan dina kahirupan, nu jadi inspirasi; jadi ilham dina tulisan, nu namper dina kalbu, nu ngocorkeun energi jeung pikiran-pikiran positif, jadi kasaean nu sakitu rohaka, nu Insya Allah, anging Pangeran nu baris ngaganjarna. Amin ya Robbal’alamin.
Buku kumpulan sajakna kakara dua. Nu kahiji KIDANG KAWISAYA (1999) nu dianugrahan Hadiah Sastra RANCAGE ku Yayasan Rancage H. Ajip Rosidi (2000). Ieu buku ngamuat 102 saja (hiji sajak tarjamahan nu Federico Garcia Lorca). Nu nerbitkeun ieu buku Girimukti Pasaka Jakarta, kalayan dipanganteuran ku Dodong Djiwapraja (sastrawan nu ahli hukum).
Kumpulan sajakna nu kadua NU NYUSUK DINA SUKMA ngamuat 80 sajak tur dipedalkeun ku Penerbit Daluang Desember 2010, sanggeus 11 taun tina KIDANG KAWISAYA. Ieu buku dipanganteuran ku Teddi Muhtadin (pupuhu Jurusan Sunda Unpad).
Karya-karya lianna masih bacacar dina media Sunda & Indonesia, tapi aya oge nu dimuat dina antologi nu judulna:
1. Sajak Sunda Emas
2. Sajak Sunda dalam Dua Bahasa (versi Sunda, Indonesia, Inggris, Francis), sajakna Cinta Kuring meunang pangaresep ti Wendy Mukherjee (Australia).
3. Heulang nu Ngajak Bengbat (karya antologi)
4. Bunga yang Berserak (jeung Komunitas Sastra Dewi Sartika, karya antologi)
5. Kanagan (antologi carpon)
6. Mun Dunya Bisa Nyarita (antologi sajak panyajak Bandung Barat)
7. Lir Cahya Nyorot Eunteung (antologi karya pangarang alumni JPBD UPI)
8. Jamparing (novel barudak)
9. Katumbiri (antologi puisi Sunda)
10. Handeuleum Na Hate Beureum (novelet dewasa)
11. Dua Wanoja (Kumpulan Carpon Sunda)
Kagiatan budaya lianna nyaeta:
1. Kolaborasi Sastra & Seni, Gelar Karya Chye Retty Isnendes (2005)
2. Loncing Buku, Diskusi Buku, jeung Gelar Karya Chye Retty Isnendes (2010)
3. Tangara Bulan – Konser musikalisasi sajak karya Chye Retty Isnendes (2012)
4. Tangara Bulan – Konser Musikalisasi antologi sajak 6 panyajak Sunda (2015)


text:
Kurva Lorenz
Kurva Lorenz diwangun ku Max O. Lorenz salaku grapik nu ngagambarkeun kateusajajaran pangala. Kurva bisa dipake oge keur ngukur kateusajajaran aset atawa sebaran sejenna.
Dina diskusi panghasilan pribadi, urang remen nyebutkeun yen, "duapuluh persen sahandapeun sakabeh rumahtangga mibanda sapuluh persen total panghasilan". Kurva Lorenz dumasar kana ieu pernyataan; unggal titik dina kurva ngagambarkeun unggal pernyataan.
Kurva Lorenz ngarupakeun grafik nu nembongkeun, di handap x% rumahtangga, persentase y% total panghasilan no dipibanda. Persentase rumah tangga di plot dina sumbu x, persentasi panghasilan dina sumbu y.
Sebaran panghasilan persis sarua di masarakat bakal jadi hiji dimana unggal jalma mibanda panghasilan nu sarua. Dina kasus ieu, handapeun N% masarakat bakal salawasna mibanda N% panghasilan. Mangka sebaran nu persis sarua digambarkeun ku garis lempeng y=x; bisa disebut yen ieu garis ngarupakeun garis persis sarua.
Sebaran nu persis teusarua, sacara jelas, nyaeta saurang boga kabeg penghasilan sarta nu sejenna teu boga nanaon. Dina kasus eta, kurva bakal dina y=0 keur sakabrh x<100, sarta y=100 waktu x=100. Garis dina kurva ieu disebut garis kateusaruaan sampurna.
Catetan yen dumasar kana panghasilan (atawa naon bae nu bakal diukur) teu bisa negatip, mangka teu mungkin keur kurva Lorenz naek di saluhureun garis sarua sampurna, atawa nurun sahandapeun garis teusarua sampurna. Kurva kudu naek sarta konkav.
Kurva Lorenz dipeke keur ngitung koefisien Gini, numana daerah antara garis sampurna jeung kurva, salaku persentasi daerah antara garis sarua sampurna jeung garis teu sarua sampurna.
Tipikal kurva Lorenz bisa ditempo di handap ieu:
Baca ogé[édit | édit sumber]
- Ékonomi kamakmuran
- Méktika kateusajajaran pangala
- Koefisien Gini
- Kamakmuran sosial (élmu pulitik)
- Analisis ROC


text:
Kamis, 12 September 2013
Sejarah Candi Cangkuang Dalam Bahasa Sunda
Do you like this story?
Cangkuang nyaéta ngaran hiji désa katut danau anu ngalingkung manéhna. Candi anu kapanggih sarta direkonstruksi di wewengkon kasebut saterusna ogé disebut Candi Cangkuang. Cangkuang kaasup Kacamatan Leles, Kabupatén Garut, Jawa Kulon.
Keletakan
Candi Cangkuang dinaungi ku tangkal-tangkal kolot sarta langka di luhur hiji pasir –pulau di tengah-tengah danau Cangkuang. Wewengkon ieu mangrupa ieu mangrupa hiji cekungan dina jangkungna ± 695 m di luhur permukaan sagara, dikelilingi pasir. Danau Cangkuang legana 6,5 Ha, loba diwuwuhan teratai sarta ganggang, mangrupa taman cai sarwa guna kawas pengairan sérang, perikanan, pemandian sarta séjén-séjén.
Pulo Cangkuang diwangun luhur bagian pasir sarta dataran pendék. Candi Cangkuang perenahna dina bagian pangluhurna, ayeuna dipapaésan pertamanan sarta hiji balé informasi, ogé aya pemakaman satempat. Dina bagian dataran pendék aya kampung adat anu disebut Kampung Pulo, diwangun luhur genep imah ancik sarta hiji langgar (mushola) sedengkeun di tengah-tengah aya halaman anu cukup lega. Pulo Cangkuang bisa dihontal ngaliwatan daratan, nyaéta jalan satapak di tengah persawahan atawa ngaliwatan jalan cai kalawan getek ti Désa Ciakar.
Riwayat Penemuan
Dina désémber 1966Drs. Uka Tjandrasasmita salaku ahli purbakala kabetot pikeun menelusuri sésa-sésa arca Déwa Siwa di Cangkuang kawas disebutkeun dina catetan-catetan lila (N.B.G warsih 1893 sarta R.O.D. warsih 1914). Tétéla anu kapanggih di pulo éta lain ngan Arca Siwa melainkan batu-batu urut wangunan candi anu dipaké minangka nisan-nisan kubur sarta ogé ambacak di sagala rupa tempat. Seletah dipigawé panalungtikan ku Lembaga Purbakala sarta Titilar Nasional babarengan para dosen sarta para mahasiswa ti Jakarta sarta Bandung kalawan mengumpukan batu-batu, ekskavasi (penggalian), penggambaran, penyusunan percabaan, sarta sauntuyan sawala ditampa sawatara kacindekan yén batu-batu éta mangrupa sésa wangunan candi. Konsentrasi batu-batu anu kapanggih perenahna di handapeun tangkal badag kalawan denah candi ukuranana 4,5 x 4,5 m.
Struktur Wangunan
Candi Cangkuang realtif ukuranana leutik, kalawan denah 4,5 x 4,5 m, luhur 8,5 m. Bahanana ti batu andesit. Kawas candi-candi anu séjén, Candi Cangkuang teridiri luhur tilu bagian nyaéta suku, awak, sarta hateup.
Dina awak candi aya rohang (dgatu garba) ukuranana 1,5 x 1,5 x 2 m kalawan arca Siwa anu numpakan lembu Nandi dina posisi anu has. Hateupna tumpang tilu berhias kemuncak nyarupaan lingga sarta simbar-simbar. Dinding berhias bingkai anu kosong tanpa relief. Sambungan batu hiji sarua séjén disusun kitu waé tanpa alur, takuk atawa tonjolan, sumawona batu pengunci sarua sakali euweuh. Kesederhanaan hiasan sarta téknik penyambungan batu ieu nurutkeun Ir. Ars. Sampurno S. (ahli Arsitektur purbakala) nandakeun yén pembuatan candi ieu masih dina tingkat mimiti.
Candi cangkuang nyaéta candi tunggal, henteu berkelompok kawas halna candi Prambanan.
Candi Cangkuang dina Sajarah
Nepi ka ayeuna tacan kapanggih bukti anu bisa mengaitkan Candi Cangkuang kalawan masarakat atawa karajaan nu tangtu. Data aerkeologis menunjukan yén saméméh pangaruh Hindu, di wewengkon Cangkuang sarta sakurilingna geus ngembang kabudayaan anu ngahasilkeun pakakas-pakakas mikrolit-obsidian, kapak/beliung batu, tembikar, pakakas-pakakas logam sarta wangunan ti susunan batu.
Candi Cangkuang sorangan mangrupa produksi budaya klasik anu dina wayah éta di Jawa Kulon sorangan geus ngembang karajaan Taruma dina tambo cina disebut To lo mo, saterusna Sun to (Sunda?) anu masih disebut-sebut nepi ka ahir abad ke-7.
Samentara arkeologis boga pamadegan yén ditilik ti wangun wangunan, Candi Cangkuang asalna ti abad 8, tapi menilik kesederhanaan hiasan sarta téknik pembuatannya sarta nginget baris warta Cina tersebbut teu pisan-pisan mustahil kirana Candi Cangkuang asalna ti abad ke-7. Sanggeus candi ieu runtuh sarta dilupakan jelema minangka wangunan suci ageman Hindu zamanpun baganti, tapi kekeramatannya masih dilestarikan dina wangun astana atawa petilasan inohong penyiar ageman Islam. Prosés kesinambungan budaya sarupa ieu umum urang jumpai dina sajarah kabudayaan urang.
Pelestarian sarta Pendayagunaan
Sanggeus dikaji ampir sapuluh warsih lilana, LPPN anu dina wayah éta dipingpin Dra. Ny. Satyawati Soeleiman boga pamadegan yén pemugaran sacara nyugemakeun mustahil, nginget bahanana ancik ±40% sarta di mana lokasi sarta nyanghareup manéhna sacara pasti tacan dipikanyaho. Lamun diingkeun terus, batu-batu baris beuki aus sarta loba anu leungit tanpa bisa dinikmati ku masarakat, mangka dipegatkeun pikeun direkonstruksi. Untunglah anu ±40% éta masih ngawakilan unsur-unsur sakumna bagian candi. Ngeunaan lokasina tentnunya di tempat konsentrasi batu. Soal nyanghareup disaluyukeun kalawan kabiasaan arah hadap candi, yaiut ka wétan (sanajan aya anu ka Kulon).
Warsih 1974 nepi ka 1977 rekonstruksi bisa diselesaikann. Hasilna bisa ditegakan deui hiji candi, cacak sacara arkeologis masih kurang mantap. Masih loba masalah anu perlu dipeupeuskeun, khusunya ku para arkeolog, tapi anu nyata Candi Cangkuang geus jadi milik masarakat sarta jadi cagar budaya nasional.
Peunteun sarta keindahannya kiwari geus loba memikat pihak sarta ogé geus milu memperkaya khasanah sasan wisata-budaya Indonésia. Jadi pancén aparat pamaréntah, khusunya Depdikbud satempat sarta kawajiban urang kabéh pikeun melestarikannya minangka objek studi, asal inspirasi sarta objek wisata-budaya anu baris berdampak pikeun kabéh pihak.
This post was written by: Franklin Manuel
Franklin Manuel is a professional blogger, web designer and front end web developer. Follow him on Twitter


text:
Aya wartawan ti majalah Time anu panasaran, terus ngadatangan si dukun rék wawancara.
Wartawan : " Ramalan anjeun ngeunaan cuaca jarang salahna.Kumaha prak-prakanana ?
Dukun : " Kuring kakara bisa ngaramal lamun jam geus leuwih ti jam salapan "
Wartawan : " Naha kitu ? "
Dukun : " Lantaran berita radio ngeunaan ramalan kakara disiarkeun jam dalapan "
Wartawan : " Jadi .... ? "
DASAR BUDAK
Indung : " Jang gera kadieu sakedap ! "
Anak : " Aya naon ma ? "
Indung : " Ieu pangaluarkeun tutup botol anu nyeplos ka lebet botol, da kasép "
Anak : " Mangga ma, gampil atuh éta mah "
Botol di cokot ku budak mang Adhi. Teu kungsi lila kurunyung budak téh datang deui.
Anak : " Ieu ma tutup botol téh ! "
Indung : " Pinter anak ema. Ari botolna mana jang ? "
Anak : " Dipiceun ka carangka runtah da tos janten beling ayeuna mah ma "
Indung : " ???? "
Abah Téa.


text:
Blog Bahasa Sunda Cerita Sunda Dongeng Sunda Sastra Sunda Dongeng Cawokah Puisi Sunda Wawangsalan Pantun Sunda Siloka Sunda, Adat Sunda Budaya Sunda True Storry of Sundanese Sundanese in Indonesia guyon canda bahak koleksi berita tawa humor ngakak guling pingkal komedi Funniest Story Jokes Humor Comedy Cute Amusing Jest Feeding funny Through Laugh Giggle a true story Real Life imagine Stories Crazy Collection gambar lucu foto lucu foto ngakak >> PUGER-NYUNDA.blogspot.com
Thursday, 10 March 2011
Kandang kosong
Kisunda : Bah.., minggu hareup urang ulin ka kebon binatang yu ??
Abah Kabayan : Aya naon kitu ?
Kisunda : Aya kandang kosong keur Abah..
Abah Kabayan : koplox siah..!!
Kisunda : heheh.. na atuh ari abah sok gancang katipeng wae..


text:
Whitney Houston
Whitney Elizabeth Houston leuwih dipikawanoh Whitney Houston(gumelar di Newark, New Jersey, Amérika Sarikat, 3 Agustus 1963; umur 53 taun) nyaéta saurang panyanyi asal Amérika Sarikat. Houston pernah nikah jeung penyanyi R&B, Bobby Brown taun 1992[1]. Tina hasil perkawinan éta ping 4 Maret 1993 lahir budak awéwé nu dingaranan Bobbi Kristina Houston Brown[1].Tapi éta rumah tanggana pipirakan dina ping 13 Séptémber 2006[1]. Whitney dipikawanoh salaku penyanyi, karir albumna dirilis taun 1985, ngaliwatan lagu You Give Good Love ngabalukarkeun manéhna bisa asup kana tangga lagu Billboard Hot 100[1]. Tuluy disusul ku kasuksésan lagu Saving All My Love for You, How Will I Know jeung Greatest Love of All,anu jadi jawara di tangga lagu Amerika Serikat[1]. Nalika taun 1980-an, Whitney pernah ngiluan audisi jang acara The Cosby Show, sanajan manéhna kaéléhkeun ku Sabrina Le Beauf[1]. Houston ogé pernah akting dina episode Gimme a Break bareng jeung Nell Carter ogé episode Silver Spoons bareng jeung Rick Schroder,saméméh ngamimitian karirna[1]. Taun 2009, Whitney ngaku yén manéhna geus jadi pecandu kokain dina wawancara ku Oprah Winfrey[2]. Manéhna nyebutkeun yén manéhna jadi leuwih gelo kana kokain sabada akting dina film The Bodyguard taun 1992[2].
Diskografi[édit | édit sumber]
- WHITNEY HOUSTON 1985[1]
- WHITNEY 1987[1]
- I'M YOUR BABY TONIGHT 1990[1]
- MY LOVE IS YOUR LOVE 1998[1]
- JUST WHITNEY 2002[1]
- ONE WISH: THE HOLIDAY ALBUM 2003[1]
- I LOOK TO YOU 2009


text:
Soun
Sohun atawa soun (suun) nyaéta mi anu lembut anu dijieuna tina pati.[1] Sanggeus dikeueum, soun warnana hérang, geunyal jeung leueur.[1] Di antara sababaraha jinis tipung anu biasa dijadikeun bahan baku nyaéta acikacang héjo, (kentang, hui, tapioka), sagu, arén, jeung midro (ganyong).[1] Soun béda jeungbihun.[1] Dijualna dibungkus saperti sarang burung, saencan dipasak soun dikeueum heula nepi ka beyé.[1] Soun teu mibog rasa, tapi bisa nyerep kaldu.[1]
Cara nyieun soun[édit | édit sumber]
Tipung anu jadi bahan utama téh dikumbah nepi ka laleungit kokotor anu napel dina tipung.  Sanggeus dipindahkeun kana bak, tuluy dibéré kaporit ypikeun ngabodaskeun saoun.  Sanggeus jadi bodas warnana, tipung dilumbah deui pikeun ngaleungitkeun bau kaporitna.  Satuluyna, tipung dicampur cai saloba 1:1, tuluy dikocék jadi adonan nepi ka kentel.  Adonan diasupkeun kana mesin ekstrusi pikeun ngahasilkeun soun.  Soun anu baseuh digaringkeun ku cara dipoé.  Sanggeus garing, soun siap dibungkusan tuluy didagangkeun.[2]
Soun di unggal nagara[édit | édit sumber]
Di Indonésia, soun dijieuna tina tipung sagu atawa arén ditambah midro pikeun campuranna.[3] Kadaharan Indonésia anu maké soun saperti soto, bakso, tekwan, pempek model, kimlo, jeung sup.[3] Soun mimiti asalna ti Tiongkok.[3] Soun bahasa Mandarinna fěn sī hartina mi benang.[3] Di Taiwan, soun disebut dōng fěn nu hartina mi musim dingin atawa tanghun.[3] Di RRC, soun dijieuna tina tipung kacang héjo, dipaké pikeun tumis, sup, jeung hot pot.[3] Soun dipaké eusina jiaozi, jeung pikeun ngaganti sirip hiu.[3] Di Koréa, soun disebut dangmyeon (hangul, hanja hartina mi Dinasti Tang, dijieuna tina tipung hui.[3] Japchaeconto kadaharan Koréa anu maké soun.[3] Di Jepang, soun disebut harusame hartina hujan musim semi, dijieunna tina tipung kentang.[3] Salain jadi eusi lumpia (harumaki), soun ngan dipaké sup anu mangrupa adaptasi tina kadaharan Tionghoa jeung Koréa.[3] Di Filipina, soun disebut sotanghon.[3] Soun goréng Filipina eusina daging hayam jeung jamur.[3]


text:
Neangan e-Book basa Sunda di internet hese kabina-bina. Beda jeung upama urang neangan e-Book basa Inggris atawa basa Indonesia. Balatak, tinggal milih. Ku naon pangna kitu? Ah duka teuing. Jeung da patalekan eta mah sabenerna lain bagean kuring pikeun ngajawabna. Eta mah bagean para inohong, para ahli, intelektual Sunda anu sakuduna mikiran bari jeung prakna neangan cara sangkan basa Sunda diparake ku urang Sunda. Sangkan diparake pan kudu aya sarana jang ngawanohkeunana, diantarana nya ku jalan ngupayakeun sangkan bacaan Sunda sumebar tur gampang diakses, kaasup dina internet.
Najan kitu, ari kanyaah mah asana gede keneh sanajan kuring lain inohong atawa intelektual oge. Ngan tangtu dina ngebrehkeun kanyaahna oge beda jeung aranjeunna nu palinter nyarios, palinter ngayakeun seminar, kongres jeung duka nanahaon deui lah ngaranna teh. Kuring mah nya nu kadada kaduga we, nu kahontal ku uteuk. Make cara mikir praktis tur pragmatis nu henteu rumit. Mun nu arang langka teh bacaan basa Sunda, nya mikir teh kumaha carana sangkan bacaan basa Sunda loba tur bisa diakses gratis. Praktis pan? Teu kudu diseminarkeun asana nu kitu mah.
Ieu mah ngabalakan wungkul. Nyanggakeun tah e-Book 100 Carpon Sunda, kantun diundeur di http://www.facebook.com/sundablog
GRATIS alias teu kedah mayar. Nu tos janten baraya SundaBlog kantun klik dina tab Bagea. Mudah-mudahan ka payunna baris langkung seueur nu nyumbangkeun bacaan Sunda gratis di internet.
Mudah-mudahan.
Copyright © 2011 - Tata Danamihardja
Hak Cipta ditangtayungan ku undang-undang. Salira diwenangkeun nyutat ieu tulisan - boh sapalih atanapi sagemblengna - kalawan sarat kedah nyebatkeun sumber sareng ngaran nu nulis. Mugia janten uninga.


text:
Dina hiji tempat, katingali si adul ker ngaloyor ka hiji imah, nyaeta imah mbah dukun, nu teu jauh jeung imahna. Manehana bade melet hiji awewe anu geulis kasohor nu jadi dambaan hatena, sateupina di imah mbah dukun, manehna langsung ngomongkeun maksud jeung tujuana.
Adul : "Punten M’bah.. Kuring teh hayang ka hiji awewe."
Mbah Dukun : "Oh.. Nu awewena aya behelan na huntuna lain dul?.."
Adul : "Ning terang?... Hebat euy! (Bari ngasongkeun jempol)
Mbah Dukun : "Nu ngarana lina lain dul?.."
Adul : "Muhun, eta pisan Mbah!"
Mbah Dukun : "Nu kabeukina urab eceng gondok jeung kejo oyek lin dul?.."
Adul : "Ning kuat apalan jeung nu kitu-kituna, ari si Mbah teh?"
Mbah Dukun : "Arek teu apal kumaha atuh da ontohod siah, ari eta teh apan anak aing!!!" (Bari ngasongkeun bedog)
Penyiar radio : "Halo, ieu sareng saha?
Adul : "Teu sareng sasaha, abdi mah nyalira da."
Penyiar radio : "Maksudna teh, nami saudara saha?"
Adul : "Oh nami saudara abdi mah ucup."
Penyiar radio : "Maksudna teh, nami bapa saha?" (Mulai keselen)
Adul : "Oh, bapa abdi mah nuju di sawah keur macul. Bade nyarios?"
Penyiar radio : "Aduh uing mah lieur da, sok kie weh ayena mah, ayena bade nitip salam ka saha?"
Adul : "Oh enya. Arek nitip salam ka ema icih, enggal jaitan popoean kituh bade hujan. tos akh, abdi nuju ngangon kebo hela, meuni ngaganggu pisan ari maneh mah!"
Penyiar radio : "Eh kehed, pan maneh nu nelpon kadieu."


text:
Sabtu, 11 Januari 2014
Contoh Dongeng Sunda Sangkuriang
Do you like this story?
Dina hiji waktu bagong putih ngarasa hanaang. Manéhna indit ka hiji tegalan, deukeut walungan Citarum. Barang datang ka dinya, manggih batok balokan, hartina urut anu meulah duwegan. Loba pisan éta batok balokan téh, urut nu moro uncal ka dinya. Aya hiji batok balokan urut tuang Kangjeng Prabu. Éta batok téh aya caian, nyaéta cikahampangan Kangjeng Prabu. Barang geus marulang, kapanggih ku bagong putih. Lantaran hanaang, leguk baé cai nu ngemplang dina batok téh diinum. Ari geus nginum kawas aya nu nyaliara kana awak bagong putih, kawas nu ngandeg reuneuh baé.
Lila-lila bagong putih téh reuneuhna beuki gedé. Ari gubrag orokna jelema sarta awéwé geulis. Pohara baé bagong putih téh atoheunana. Anakna diciuman, digaléntor bari disusuan. Éta orok téh tuluy dingaranan Dayang Sumbi.
Nalika geus gedé, pok Dayang Sumbi téh nanyakeun bapa, “Ibu, ari bapa kuring téh saha? Naha jelema kawas kuring atawa bagong saperti Ibu?”
“Euh, Nyai anu geulis anak Ibu! Nyai mah henteu boga bapa. Mun enya mah boga bapa, meureun aya di dieu,” témbal bagong putih.
“Euh, piraku Ibu, sakabéh mahluk gé kapan pada boga bapa, boh manusa boh sato héwan. Ngan bangsa kakaian anu henteu boga bapa mah.”
Lantaran anakna pok deui pok deui nanyakeun saban waktu, ahirna bagong putih téh balaka. “Bapa hidep mah Kangjeng Prabu, di ditu ayana di karaton,” cék bagong putih. Ngadéngé kitu Dayang Sumbi pohara reuwaseunana, jeung ujug-ujug panasaran, hayang nepungan bapana.
“Lamun kitu mah ayeuna kénéh ku kuring rék ditepungan,” cék Dayang Sumbi.
Dayang Sumbi kebat baé indit, ngajugjug ka karajaan. Ku Kangjeng Prabu tuluy diaku anak, diperenahkeun di hiji tempat sarta dititah diajar ninun ka tukang ninun. Teu lila ogé Dayang Sumbi geus mahér ninun kaén. Ku Kangjeng Prabu tuluy dipangnyieunkeun saung ranggon anu luhur di tengah leuweung. Ari baturna ngan ukur anjing hideung nu ngaran Si Tumang.
Dina hiji waktu nalika Dayang Sumbi keur ninun, taropongna murag ka kolong saung. Lantaran seunggah kudu turun, pok baé manéhna ngomong sorangan.
“Leuh, mun aya nu daék mangnyokotkeun éta taropong, tangtu bakal diaku salaki ku kuring.”
Kabeneran pisan di kolong saung téh aya Si Tumang, anu ngadéngékeun omongan Dayang Sumbi. Éta taropong téh dicokot ku Si Tumang sarta tuluy dibikeun ka Dayang Sumbi. Karuhan baé Dayang Sumbi pohara reuwaseunana, teu nyangka yén anu mangnyokotkeun taropong téh anjing, lain manusa. Mangkaning manéhna geus kedal ucap, rék ngaku salaki.
Dayang Sumbi rumasa geus kapalang kedal ucap. Kawas geus kitu katangtuan ti Déwata, manéhna tuluy hirup paduduaan jeung Si Tumang. Tepi ka hiji waktu kakandungan. Brol ngajuru, anakna lalaki, dingaranan Sangkuriang.
Sangkuriang sok resep ulin lulumpatan kadua Si Tumang. Sakapeung bari mamawa tumbak. Belewer dilempagkeun, cleb nanceb kana tangkal kai. Sangkuriang surak sorangan, bungah lantaran tumbakna meneran. Si Tumang dihucuhkeun. Sebrut lumpat, ngudag kana tangkal kai, bangun keur ngudag sato boroan.
Sangkuriang beuki mahér baé ngalempagkeun tumbakna. Tuluyna mah lain saukur ulin lulumpatan, tapi mimiti diajar ngasruk ka leuweung, néangan sato boroeun. Moro sato naon baé, careuh, peucang, atawa mencek.
“Jung geura moro ka leuweung, Ibu mah hayang dahar jeung ati mencek,” cék Dayang Sumbi hiji waktu.
Sangkuriang tuluy indit ka leuweung, dibarengan ku Si Tumang.
Anéh pisan poé éta mah sasatoan téh henteu aya nu katénjo ngaringkang hiji-hiji acan. Padahal ilaharna mah sok katénjo uncal atawa mencek keur rendang nyaratuan di tegalan. Poé harita mah kawas ngaleungit ka mana boa. Sangkuriang geus asruk-asrukan ka saban tempat, ka lamping ka tegalan. Lapur sasatoan téh teu kasampak tapak-tapakna acan. Ari Si Tumang bet ngadak-ngadak kebluk deuih, henteu daék lulumpatan néangan sato boroeun.
Awahing ku jéngkél teu beubeunangan, ngan lékék baé Si Tumang téh dipeuncit ku Sangkuriang. Atina dibawa balik sarta dipasrahkeun ka indungna. Dayang Sumbi puguh baé kacida atohna, dagdag-dégdég ngasakan éta ati. Ngan barang Sangkuriang balaka yén éta ati téh ati Si Tumang lain ati mencek, Dayang Sumbi pohara ambekna. Sangkuriang ditoktrok sirahna ku sinduk tepi ka ngucur getihan.
Sangkuriang tuluy pundung, indit ti imahna ngajugjug ka tebéh wétan. Mangtaun-taun leuleuweungan tepi ka ahirna bras anjog ka nagara siluman. Di dinya Sangkuriang guguru élmu kasaktén ka siluman nu wujudna oray naga. Sangkuriang ngulik élmu Tumbul Muda. Jalma anu miboga éta élmu bakal bisa meruhkeun sakumna jin jeung siluman. Sanggeus élmuna kataékan, Sangkuriang dijurungan sina indit deui ngalalana.
Dina hiji waktu manéhna anjog deui ka nagara siluman. Lantaran geus boga élmu kasaktén, Sangkuriang bisa ngéléhkeun jin jeung siluman nu aya di éta nagara. Éta mahluk bangsa lelembut téh tuluy tunduk ka Sangkuriang.
Demi Dayang Sumbi, sanggeus ditinggalkeun ku anakna, manéhna ngarasa kaduhung kabina-bina. Hirupna éstu nunggelis. Manéhna tuluy indit ka tebéh kulon, rék néangan Sangkuriang. Ngaprak ngalalana tepi ka anjog ka Gunung Halimun. Di dinya Dayang Sumbi patepung jeung raja jin anu keur tatapa. Dayang Sumbi tuluy diajar rupa-rupa élmu kasaktén. Sanggeus tamat guguruna, manéhna dijurungan sina indit deui ka tebéh wétan. Di hiji tempat nu katelah Gunung Bohong manéhna nganjrek bumetah.
Kocapkeun Sangkuriang terus baé ngalalana. Mileuweungan migunungan tepi ka puluh-puluh taun, tepi ka ahirna anjog ka hiji gunung. Manéhna patepung jeung awéwé anu kacida geulisna. Sangkuriang bogoh sarta ngajak kawin ka éta awéwé, anu saenyana éta awéwé téh Dayang Sumbi, indungna sorangan. Dayang Sumbi nya kitu deui, bubuhan geus papisah mangpuluh-puluh taun, manéhna kalinglap. Méh baé daék diajak kawin. Ngan basa Sangkuriang keur disiaran rék diala kutu, dina sirahna katénjo bet aya céda. Dayang Sumbi ngagebeg, reuwas lain dikieuna. Manéhna kakara inget, moal salah ieu lalaki téh anak aing gerentesna, Sangkuriang anu baheula kungsi ditoktrok sirahna ku sinduk.
Sanajan geus ditétélakeun yén manéhna téh anak pituin, Sangkuriang teu percaya sarta keukeuh baé ngajak kawin. Mireungeuh anakna kitu, geuwat baé Dayang Sumbi nyiar akal.
“Heug kami daék dikawin, asal dipangnyieunkeun talaga jeung parahuna keur lalayaran urang papangantén. Éta talaga jeung parahu téh kudu anggeus dijieun sapeuting,” ceuk Dayang Sumbi. Ku Sangkuriang disanggupan éta paménta anu kacida banggana téh.
Harita kénéh Sangkuriang tuluy ngabendung walungan Citarum. Digawé teu eureun-eureun sapeupeuting, dibantuan ku bangsa jin jeung siluman. Nincak janari, talaga téh geus ngemplang. Kari nyieun parahuna. Kabeneran aya tangkal kai gedé, gedok dituar. Kai téh tuluy ditilasan régangna sarta dipapas dijieun parahu.
Dayang Sumbi yakin yén paméntana moal katedunan. Pimanaeun teuing nyieun talaga jeung parahu bisa anggeus sapeuting, cék pikirna. Tapi basa katénjo talaga geus ngemplang jeung parahuna geus ngabagug rék anggeus, manéhna kacida reuwasna. Dayang Sumbi bingung liwat saking. Kudu kumaha carana, sangkan aing teu tulus kawin, cék pikirna. Ras manéhna inget kana boéh rarang. Geuwat baé éta boéh téh dicokot tuluy dibawa ka mumunggang. Ku manéhna dikebut-kebutkeun, tepi ka bijil cahaya bodas kawas balébat di beulah wétan. Dadak sakala sasatoan leuweung disarada. Manuk récét. Hayam raong kongkorongok, da disangkana geus beurang.
Sangkuriang ngagebeg barang nénjo di wétan geus bijil balébat. Manéhna nu keur ngageduk nganggeuskeun parahu tuluy ngahuleng awahing ku reuwas. Bijil balébat tandana geus beurang. Mangka parahuna can anggeus, hartina manéhna moal tulus papangantén jeung Dayang Sumbi.
Bakating ku handeueul kabina-bina, ngan jedak baé parahuna ditajong satakerna. Bubuhan jalma sakti, parahu téh mangpéng jauh pisan. Gubrag di hiji tempat, parahu téh nangkub. Jleg salin rupa jadi gunung. Éta gunung téh kiwari katelah Gunung Tangkuban parahu. Ari talaga nu ngemplang ku Sangkuriang didupak tepi ka caina saat ngolétrak. Éta urut talaga téh kiwari jadi padataran Bandung anu ngampar lega pisan. Tunggul kai urut nuar Sangkuriang tuluy ngajanggélék jadi Gunung Bukit Tunggul, wétaneun Gunung Tangkuban Parahu. Ari régang kai anu ngahunyud sarta geus rangrang teu daunan, tuluy ngajanggélék jadi Gunung Burangrang di béh Kulon.
AJI SAKA
Baheula basa, aya hiji karajaan ngaranna Medang Kamulan anu diparéntah ku raja ngaranna Prabu Dewata Cengkar anu buas sarta resep dahar manusa. Saban poé sang raja ngadahar saurang manusa anu dibawa ku Patih Jugul Ngora. Sawaréh leutik ti rahayat anu resah sarta sieun mengungsi sacara reureunceupan ka wewengkon séjén.
Di dusun Medang Kawit aya saurang nonoman ngaranna Aji Saka anu sakti, getol sarta alus haté. Hiji poé, Aji Saka junun nulungan saurang bapa kolot anu keur ditakolan ku dua urang karaman. Bapa kolot anu pamustunganana diangkat ayah ku Aji Saka éta tétéla pengungsi ti Medang Kamulan. Ngadéngé carita ngeunaan kebuasan Prabu Dewata Cengkar, Aji Saka boga niat nulungan rahayat Medang Kamulan. Kalayan maké serban di sirah Aji Saka indit ka Medang Kamulan.
Lalampahan nuju Medang Kamulan teu pisan-pisan mulus, Aji Saka sempet bertempur salila tujuh poé tujuh peuting kalayan setan panunggu leuweung, alatan Aji Saka nampik dijadikeun budak ku setan panunggu salila sapuluh warsih saméméh kaci ngaliwatan leuweung éta.
Tapi ku kesaktianna, Aji Saka junun nyingcet tina semburan seuneu si setan. Sajongjonan sanggeus Aji Saka ngadoa, aya cahaya konéng moncorong ti wiati neunggar setan nu ngadumuk leuweung sakaligus ngabinasakeunna.
Aji Saka anjog di Medang Kamulan anu sepi. Di karaton, Prabu Dewata Cengkar keur murka alatan Patih Jugul Ngora henteu mawa korban pikeun sang Prabu.
Kalayan wani, Aji Saka nyanghareup Prabu Dewata Cengkar sarta mikeun diri ka sang Prabu kalayan imbalan taneuh salega serban anu dipakéna.
Waktu maranéhanana keur ngukur taneuh luyu paménta Aji Saka, serban terus manjang ku kituna legana ngaleuwihan lega karajaan Prabu Dewata Cengkar. Prabu ambek sanggeus nyaho niat Aji Saka saéstuna nyaéta pikeun mungkas kalalimanna.
Sabot Prabu Dewata Cengkar keur ambek, serban Aji Saka meulit kuat di awak sang Prabu. Awak Prabu Dewata Cengkar dialung Aji Saka sarta murag ka sagara kidul saterusna leungit dilegleg ombak.
Aji Saka saterusna dinobatkeun jadi raja Medang Kamulan. Manéhna ngaboyong bapana ka karaton. Berkat pamaréntahan anu adil sarta wijaksana, Aji Saka nganteurkeun Karajaan Medang Kamulan ka jaman kaemasan, jaman di mana rahayat hirup tenang, tengtrem, makmur sarta sejahtera.
This post was written by: Franklin Manuel
Franklin Manuel is a professional blogger, web designer and front end web developer. Follow him on Twitter


text:
Pasualan ngaroko teh sabenerna geus mindeng dibahas ti baheula keneh. Geus loba nu negeskeun mudaratna udud. Aya nu nitenan tina sisi kasehatan. Aya oge nu masualkeun tina segi ekonomi.
Meh sataun ka tukang, DKI Jakarta boga aturan nu ngalarang wargana ngaroko di tempat umum
. Nu ngalanggar baris didengda 50 juta. Tapi geuning kitu we, haneut mimitina wungkul. Ka dituna mah teu ieuh dipirosea aturan teh. Tingkelepus we di mana-mana, bari jeung teu ieuh dikukumaha ku petugas ge.
Di milis tasik, minggu ka tukang, Kang Ahmad Yasa ngintun sababaraha hijisurelek
ngeunaan ngaroko, bahayana ngaroko, oge obat atawa jurus naon nu bisa dipake supaya bisa eureun ngaroko. Saperti biasa, dina surelek nu eusina bahaya ngaroko, Kang Geni
mairan:
Matakna sebel urang mah ku ayana pabrik roko teh, da mun seug teu ditewak ku pulisi mah diduruk tah pabrikna. Tah kusabab rek ngaduruk pabrik roko mah ngalanggar hukum pamarentah, keun we dicicil ngaduruk pabrik rokona, sabatang-sabatang
Kuring ngahahah. Tapi jadi ras inget kana dongeng ti pun bapa. Kajadian baheula keur usum gorombolan. Dongeng ieu ge ku kuring dialungkeun ka milis.
Pun bapa kagungan emang, Mang Wirya. Nya meureun kuring mah nyebutna teh Aki Wirya, almarhum. Anjeuna teh resep pisan kana nyesep. Nya kitu we kawas Kang Geni, hehe. Mung ari rakana mah, Aki Adi almarhum, henteu. Teu weleh Ki Adi teh sok mapatahan ka Ki Wirya kana bahayana ngaroko. “Sajaba ngaruksak kasehatan, ngaroko teh matak meakeun pakaya!” kitu biasana pok-pokanana teh. Atawa, “Wirya, mun eta
duit jang meuli roko teh dikumpulkeun, bisa leuwih gede manpaatna!”
Tapi Ki Wirya teu gedag kaanginan, teu unggut kalinduan, maju terus pantang mundur. Angger we ngelepus.
Keur ngabuktikeun ucapanana, Ki Adi ngahalkeun ngempelkeun artos unggal dinten saageung artos nu dikaluarkeun ku Ki Wirya jang meser roko
unggal dintenna.
Sabada sababaraha taun, artos kenging kekempel teh tos lumayan. ku Ki Adi dijeujeuhkeun kana bumi. “Tuh, Wirya, duit nu ku maneh didurukan
unggal poe teh, ku Akang mah bisa dipake jang meuli imah!”
Ki Wirya ukur nyengir, “Enya nya, Kang.”
Sababaraha poe ti harita, datang gorombolan. Desa diubrak-abrik. Imah didaruruk, kaasup bumi Ki Adi. Ludes teu aya sesana.
Komentar Ki Wirya, “Matak ge Kang, ulah disakalikeun atuh ngadurukna, sok kalah handeueul. Siga abdi geura, ngadurukna hiji-hiji, ditungtut, moal handeueul teuing.”
Antara sedih jeung hayang seuri nguping dongeng eta teh. Pikasebeleun nya, boga adi teh.


text:
JAM 12 -----> WANCI TANGANGÉ ATAWA TENGAH POÉ
JAM 13 -----> WANCI LINGSIR (PANON POÉ LINGSIR NGULON)
JAM 14 -----> WANCI KALANGKANG SATANGTUNG
JAM 15 -----> WANCI MÉNGOK
JAM 16 -----> WANCI (PANON POÉ) TUNGGANG GUNUNG
JAM 17 -----> WANCI SARIAK LAYUNG
JAM 17 – 18 -----> WANCI SANDÉKALA (WANCI SAREUPNA)
JAM 18 -----> WANCI SURUP (SURUP PANON POÉ)
JAM 19 -----> WANCI HARIEUM BEUNGEUT
JAM 20 -----> WANCI SAREUREUH BUDAK
JAM 21 -----> WANCI TUMOKÉ
JAM 22 -----> WANCI SAREUREUH KOLOT
JAM 23 -----> WANCI INDUNG PEUTING
JAM 24 -----> WANCI TENGAH PEUTING
JAM 01 -----> WANCI TUMORÉK
JAM 02 -----> WANCI JANARI GEDÉ
JAM 03 -----> WANCI JANARI LEUTIK
JAM 04 -----> WANCI KONGKORONGOK HAYAM
JAM 05 -----> WANCI BALÉBAT
JAM 06 -----> WANCI CARANGCANG TIHANG
JAM 07 -----> WANCI MELETÉK PANON POÉ
JAM 08 -----> WANCI NGALULUH TANEUH
JAM 09 -----> WANCI HANEUT MOYAN
JAM 10 -----> WANCI RUMANGSANG
JAM 11 -----> WANCI PECAT SAWED
Katerangan:
WANCI TANGANGÉ = panon poé keur manceran
WANCI LINGSIR = panon poé mimiti ngagilir (ka kulon)
WANCI KALANGKANG SATANGTUNG = ukuran kalangkang sarua jeung tangtungan
WANCI MÉNGOK = méngkol/déngdék (ka kulon),
WANCI PANON POÉ TUNGGANG GUNUNG = panon poé kawas nu keur tunggang dina luhur gunung,
WANCI SARIAK LAYUNG = mangsa layung rék lekasan,
WANCI SANDÉKALA (WANCI SAREUPNA)=panon poé kakara surup(waktu magrib),
WANCI SURUP (SURUP PANON POÉ) = panon poé asup kana cakrawala beulah kulon
WANCI HARIEUM BEUNGEUT = reyem-reyem (diibaratkeun urang ningal beungeut batur rememg-remeng).
WANCI SAREUREUH BUDAK = mangsana saré budak
WANCI TUMOKÉ = meujeuhna ka luar sora toké
WANCI SAREUREUH KOLOT = mangsana kolot reureuh/saré/leleson
WANCI INDUNG PEUTING = meujeuhna ka luar méga hideung gegeblogan (indung peuting téh nyaéta istilah séjén tina méga hideung)
WANCI TENGAH PEUTING = tengah-tengah dina mangsa peuting
WANCI TUMORÉK = keur meujeuhna jempling pisan, nepi ka dédéngéan urang asa ngahiung katorékan saking ku jemplingna.
WANCI JANARI GEDÉ = janarina gedé kénéh can kasilih ku subuh
WANCI JANARI LEUTIK = janari mimiti kaséréd ku subuh (ngagayuh/maju ka subuh)
WANCI KONGKORONGOK HAYAM = mimiti hayam raong kongkorongok
WANCI BALÉBAT = udat-udat bodas di beulah wétan
WANCI CARANGCANG TIHANG = tetempoan reyem-reyem diibaratkeun mun nempo tihang carangcang keneh, can atra.
WANCI MELETÉK PANON POÉ = mimiti témbong panon poé
WANCI NGALULUH TANEUH = mangsana patani ngaleyekan/nincakan taneuh pikeun galengan sawah (biasana patani téh saméméh ngagarap sawahna sok nyieun atawa ngoméan heula galengan)
WANCI HANEUT MOYAN = panon poé meujeuhna haneut/karasa ni'mat mun moyan
WANCI RUMANGSANG = panon poé mimiti karasa panas
WANCI PECAT SAWED= sawed téh tali paranti mageuhan pasangan munding kana kai dina mangsa ngawuluku/ngagarap sawah sangkan munding henteu pisah/babarengan, dipasangna dina beuheungna. Ari PECAT=lésot. Jadi mangsana 'lésot sawed' nyaéta ngagarap sawah ku munding bérés.
Iing Firmansyah


text:
Dopamin
Dopamin atawa dopamina nyaéta hiji neurotransmiter nu aya di rupa-rupa sato, boh vertebrata atawa invertebrata. Dina otak manusa, ieu fenetilamina téh ngaktifkeun lima tipeu reséptor dopamin — D1, D2, D3, D4, jeung D5, sarta varian-varianna. Dopamin dijieun dina sababaraha bagian otak, di antarana substantia nigra jeung aréa ventral tegmental[1]. Dopamin ogé neurohormon nu dileupaskeun ku hipotalamus, nu gunana pikeun ngurangan/megat dileupaskeunana prolaktin ti pituitari.
Dopamin bisa dipaké natambaan, pikeun ngaronjatkeun ketug jantung jeung tekenan getih. Ngan, kusabab dopamin mah teu bisa nembus pager getih-otak, dopamin nu diasupkueun salaku ubar moal bisa langsung mangaruhan sistim saraf puseur. Pikeun nambahan kadar dopamin dina otak nu boga kasakit Parkinson jeung distonia, misalna, L-DOPA (levodopa) nu pijadieun/prékursor dopamin bisa diasupkeun, sabab ieu ubar bisa ngaliwatan pager getih-otak.
Daptar eusi
Biokimia[édit | édit sumber]
Ngaran jeung kulawarga[édit | édit sumber]
Rumus kimia dopamin nyaéta C6H3(OH)2-CH2-CH2-NH2, kalawan ngaran kimia "4-(2-aminoétil)bénzéna-1,2-diol" nu diwancah "DA."
Salaku bagian ti kulawarga katékolamin, dopamin téh prékursor norépinéfrin (noradrénalin) sarta salajengna adrénalin (épinéfrin) dina jalur biosintésis ieu neurotransmiter.
Biosintésis[édit | édit sumber]
Biosintésis dopamin lumangsung dina awak (utamana dina jaringan saraf jeung médula kelenjar adrénal), dimimitian ku hidroksilasi asam amino L-tirosin jadi L-DOPA maké énzim tirosin 3-monooksigénaseu (ogé katelah tirosin hidroksilaseu, dituturkeun ku dékarboksilasi L-DOPA ku dékarboksilaseu asam amino-L aromatik (nu mindeng disebut dopa dékarboksilaseu). Dina sababaraha neuron, dopamin lajeng diolah jadi norépinéfrin ku dopamin béta-hidroksilaseu.
Sanggeus sintésis, dina neuron dopamin dibulen jadi vésikel, nu salajengna dileupaskeun ka sinaps.
Rujukan[édit | édit sumber]
- Dopamine (disalin 7 Agustus 2009)
- ↑ http://www.encyclopedia.com/doc/1O87-ventraltegmentalarea.html Rujukan pikeun VTA


text:
Kamis, Oktober 22, 2009
Kumpulan Khutbah Jum'at Bhs Sunda
Sapalih Tugas Kanjeng Rasull
السلام عليكم ………. الخ
اَلْحَمْدُ للهِ الَّذِى وَفَّقَ الْعَامِلِيْنَ بِطَاعَتِهِ فَوَجَدَ سَعْيُهُمْ مَشْكُوْرًا. اَشْهَدُ اَنْ لاَاِلهَ اِلاَّ اللهُ الَّذِى خَلَقَ كُلَّ شَيْئٍِ فَقَدَّرَهُ تَقْدِيْرًا وَاَشْهَدُ اَنَّ سَيَّدَنَا مُحَمَّدًا عَبْدُهُ وَرَسُوْلُهُ صَاحِبُ اْلإِسْرَى ( اَمَّا بَعْدُ ) فَيَا اَيُّهَا الْحَاضِرُوْنَ. اُوْصِيْكُمْ وَاِيَّاىَ بِتَقْوَى اللهِ . اَعُوْذُ بِاللهِ مِنَ الشَّيْطَانِ الرَّجِيْمِ بِسْمِ اللهِ الرَّحْمنِ الرَّحِيْمِ : يَااَيُّهَا النَّبِىُّ اِنَّا اَرْسَلْنَاكَ شَاهِدًا وَمُبَشِّرًا وَنَدِيْرًا وَدَاعِيًا اِلَى الله بِإِذْنِهِ وَسِرَاجًا مُنِيْرًا
Hadirin Sidang Jum’at Rahimakumullah. Ngalangkungan khutbah awal anu kalawan ringkeus ieu
Ari sadaya puji eta tetep kagungan Allah swt, anu parantos maparin taufik ka jalma-jalma anu ngamalkeun kalawan kataatana, tuluy maranehna manggihan tarekahna kalawan syukur. Sim abdi nyaksian kana yen saestuna teu aya deui pangeran anu hak disembah anging gusti Allah, anu parantos nyiptakeun sagala sesuatu tur nangtukeun kalawan takdirna. sareng sim abdi nyaksian kana yen saestunya kanjeng Nabi Muhammad saw. eta hambana Allah sareng RasulNa anu ngagaduhan isra.
Saparantosna ngaoskeun basmalah, hamdalah shalawat miwah salam ka kanjeng Rolulullah saw. kawajiban anu janten khatib ngawasiatan khususna kanggo diri khatib umumna kanggo hadirin sadayana, kalawan wasiat taqwa, mangga urang sami-sami ningkatkeun kana kataqwaan, sabab taqwa hiji-hijina jalan kanggo kahontal kabahagiaan dunia sareng akherat.
Tina sapalih ajaran taqwa mangga urang sami-sami ngalenyepan kana dawuhan Allah swt. dina surat Al-Ahzab ayat 45-46
Wahai Nabi saestuna kaula anu agung ngutus anjen piken jadi saksi sareng anu mawa kabar bungah sareng anu mere peringatan sareng pikeun anu ngajak kana agama Allah kalawan izin mantena jeng pikeun jadi cahaya anu nyaangan.
Tina ayat diluhur tiasa dipahami bahwa sapalih misina kanjeng rasul swt diutus Allah ka muka bumi aya genep :
1. Syaahidan = janten saksi
أي عَلَى أُمَّتِهِ يَشْهَدُ لِمَنْ صَدَّقَهُ وَآمَنَ بِهِ وَعَلَى مَنْ كَذَّبَهُ وَكَفَرَ بِهِ
Janten urang sadaya moal tiasa ngahelah eungkin dina poe kiamah nalika didakwa dipayunan mahkamah rabbul izati. Lamun tea mah hiji jalma didakwa ku Allah kunaon anjeun ibadah teu make elmu, terus eta jalma ngajawab “ da abdimah teu terang” torojol saksi kan ari tugas saksi the pikeun nembongkeun/ngajelaskeun perkara nu teu katingali/samara.
طَلَبُ الْعِلْمِ فَرِيْضَةٌ عَلَى كُلِّ مُسْلِمٍ وَمُسْلِمَةٍ. اُطْلُبُوْا الْعِلْمَ وَلَوْ بِالصِّيْنِ. اُطْلُبِ الْعِلْمَ مِنَ الْمَهْدِ اِلَى اللَّحْدِ
2. Mubasyiron = alat pangbubungah
للمؤمنين برحمة الله وبما أعدّه لهم من جزيل الثواب وعظيمِ الأجر
مَنِ انْتَقَلَ لِيَتَعَلَّمَ عِلْمًا غُفِرَ لَهُ قَبْلَ اَنْ يَخْطُوَ. مِنْ خَرَجَ لِطَلَبِ الْعِلْمِ كَانَ كَالْمُجَاهِدِ فِى ….
3. Nadiron= alat panyingsienan
للكافرين والعصاة بالنار ، وبما أعدّه الله لهم من عظيم العقاب
مَنْ شَرِبَ الْخَمْرَ مُمْسِيًا اَصْبَحَ مُشْرِكًا وَمَنْ شَرِبَهَا مُصْبِحًا اَمْسَى مُشْرِكًا. كُلُّ دَنْبٍ يُؤَخِّرُهُ اللهُ اِلاَّ عُقُوْقَ الْوَالِدَيْنِ فَاِنَّهُ يُعَجِّلُهُ فِى الْحَيَاةِ قَبْلَ الْمَمَاتِ
4. Da’ian Illallah Biidnih = anu ngajak kana agama Allah kalawan izina
يدعو عباد الله إلى التوحيد والإيمانِ بما جاء به ، والعملِ بما شرعه لهم
Dakwahna kanjeng rasul ngajak kanu jadi umatna salami 23 tahun alam dunya beres roes Al-Qur’an 30 juz disebarkeun dikolong langit angeus.
Tah upami suswa urang tos 30 tahun parantos sabaraha jalma urang ngislamkeun maranehna.
5. Sirojam Muniiro = janten sinar anu nyaangan
Surokoh anu niat ngabunuh Nabi jadi Iman
Anu tukang nyiduhan jadi Iman
أي : كالسِّراج المضيء في الظلمة يُهتدى به
Aya hiji suami istri dongkap kakanjeng rosul ngadukeu kana masalah rumah tangga anu dihadapina, sareng niat cerai. Beres kaluar ti bumi rosul eta jalmi rukun damai deui.
Mudah-mudahan ngalangkungan khutbah awal ieu urang sadayana tiasa ngenteng tur kaintropeksi diri, kunaon sabab ari Nabi nyebarkeun agama asa kugampang2 teuing ari urang meni asa hese beleke.
بَارَكَ اللهُ لِيْ وَلَكُمْ بِاْالآيَاتِ وَالذِّّكْرِ الْحَكِيْمِ وَتَقَبَّلَ مِنِّى وَمِنْكُمْ تِلاَوَتَهُ اِنَّهُ هُوَ السَّمِيْعُ الْعَلِيْمُ وَقُلْ رَبِّّ اغْفِرْ وَارْحَمْ وَاَنْتَ الْغَفُوْرُ الرَّحِيْمُ. ….
اَلْحَمْدُ للهِ الَّذِى تَفَرَّدَ بِالْعِزِّ وَالْجَلاَلِ وَالصَّلاَةُ وَالسَّلاَمُ عَلَى مُنْقِدِ مِنَ الضَّلاَلِ وَعَلَى آلِهِ وَاَصْحَابِهِ خَيْرِ آلٍ. ( اَمَّا بَعْدُ ) فَيَا اَيُّهَا الْحَاضِرُوْنَ. اُوْصِيْكُمْ وَنَفْسِي بِتَقْوَى اللهِ فَقَدْ فَازَ الْمُتَّقُوْنَ. اَعُوْذُ بِاللهِ مِنَ الشَّيْطَانِ الرَّجِيْمِ بِسْمِ اللهِ الرَّحْمنِ الرَّحِيْمِ : اِنَّ اللهَ وَمَلاَئِكَتَهُ يُصَلُّوْنَ عَلَى النَّبِىّ يَااَيُّهَا الَّذِيْنَ آَمَنُوْا صَلُّوْا عَلَيْهِ وَسَلِّمُوْا تَسْلِيْمًا. اللهُمَّ صَلِّ وَسَلِّمْ وَبَارِكْ عَلَيْهِ اَمِيْن يَااَللهُ يَارَب العالمين:
اَللهُمَّ اغْفِرْ لِلْمُؤْمِنِيْنَ وَالْمُوْمِنَاتِ وَالْمُسْلِمِيْنَ وَالْمُسْلِمَاتِ اَلأَحْيَاءِ مِنْهُمْ وَاْلأَمْوَاتِ اِنَّكَ سَمِيْعٌ قَرِيْبٌ مُجِيْبُ الدَّعْوَاتِ. اَللهمَّ اَعِزِّ اْلإِسْلاَمَ وَالْمُسْلِمِيْنَ وَيَسِّرْ مَقَاصِدَهُمْ فِيْمَا الْتَمَسُوْهُ لإِصْلاَحِ أُمُوْرِ الدُّنْيَا وَالدِّيْنِ اللهمَّ انْصُرْ مَنْ انْصُرْ مَنْ نَصَرَ الدِّيْنَ وَاخْذُلْ مَنْ خَذَلَ الْمُسْلِمِيْنَ وَاجْعَلِ اللهمَّ بَلْدَتَنَا هَذِهِ آمِنَةً مُطْمَئِنَّةً وَسَائِرَ بُلْدَانِ الْمُسْلِمِيْنَ رَبَّنَا اَفْرِغْ عَلَيْنَا صَبْرًا وَثَبِّتْ اَقْدَامَنَا وَانْصُرْنَا عَلَى الْقَوْمِ الْكَافِرِيْنَ رَبَّنَا آتِنَا فِى الدُّنْيَا حَسَنَةً وَفِى اْلآَخِرَةِ حَسَنَةً وَقِنَا عَذَابَ النَّار. وَالْحَمْدُ لِلّهِ رَبِّ الْعَالَمِيْنَ
عِبَادَ اللهِ اِنَّ اللهَ يَأْمُرُ بِالْعَدْلِ وَاْلإِحْسَانِ وَاِيْتَاءِ ذِى الْقُرْبَى وَيَنْهَى عَنِ الْفَحْشَاءِ وَالْمُنْكَرِ وَالْبَغْىِ يَعِظُكُمْ لَعَلَّكُمْ تَذَكَّرُوْنَ.فَاذْكُرُوْا اللهَ يَذْكُرْكُمْ وَاسْأَلُوْهُ مِنْ فَضْلِهِ يُعْطِكُمْ وَلَذِكْرُ اللهِ اَكْبَرُ. اَسْتَغْفِرُ اللهَ لِى وَلَكُمْ وَلِسَائِرِ الْمُسْلِمِيْنَ
Kaunggulan Tafakur
السلام عليكم ………. الخ
اَلْحَمْدُ للهِ الَّذِى وَفَّقَنَا لأَدَاءِ اَفْضَلِ الْعِبَادَاتِ وَاَوْقَفَنَا عَلَى كَيْفِيَةِ اكْتِسَابِ اَكْمَلِ السَّعَادَاتِ. اَشْهَدُ اَنْ لاَاِلهَ اِلاَّ اللهُ وَحْدَهُ لاَ شَرِيْكَ لَهُ رَبُّ اْلأَرْضِيْنَ وَالسَّمَاوَاتِ وَاَشْهَدُ اَنَّ سَيِّدَنَا مُحَمَّدًا عَبْدُهُ وَرَسُوْلُهُ اَلْمُؤَيَّدُ بِأَفْضَلِ اْلآيَاتِ وَالْمُعْجِزَاتِ صَلَّى اللهُ عَلَيْهِ وَعَلَى آَلِهِ وَاَصْحَابِهِ بِحَسَبِ تَعَاقُبِ اْلأَوْقَاتِ وَالسَّاعَاتِ.( اَمَّا بَعْدُ ) فَيَا اَيُّهَا الْحَاضِرُوْنَ. اِتَّقُوْا اللهَ حَقَّ تُقَاتِهِ عَلَى مَمَرِّ الدُّهُوْرِ وَاْلأَوْقَاتِ. اَعُوْذُ بِاللهِ مِنَ الشَّيْطَانِ الرَّجِيْمِ بِسْمِ اللهِ الرَّحْمنِ الرَّحِيْمِ : قُلِ انْظُرُوْا مَاذَا فِي السَّمَاوَاتِ وَاْلأَرْضِ وَمَا تُغْنِي اْلآيَاتُ وَالنُّذُرُ عَنْ قَوْمٍ لاَ يُؤْمِنُوْنَ
Hadirin Sidang Jum’at Rahimakumullah. Ngalangkungan khutbah awal anu kalawan ringkeus ieu
Ari sadaya puji eta tetep kagungan Allah swt, anu parantos mafarin taufek kaurang sadaya piken ngalakonan kana pangutamina pirang-pirang ibadah, tur merenahkeun ka urang sadaya kana kaifiyah kasab anu pangsampurna-sampurna kabagjaan. Sim abdi nyaksian kana yen saestuna teu aya deui pangeran anu hak disembah anging gusti Allah, bari sahiji Dzatna teu aya anu ngarencangan kamanteNa anu ngurus pirang-pirang bumi sareng pirang-pirang langit, sareng sim abdi nyaksian kana yen saestunya kanjeng Nabi Muhammad saw. eta hambana Allah sareng RasulNa anu dikokohkeun kalawan pirang-pirang S ayat sareng pirang-pirang mu’jizat. Mugia Allah maparin rahmat ka kanjeng Nabi Muhammad saw. ka kulawargina para sahabatna kalawan ngitung-ngitung gunta-gantina pirang2 waktu sareng pirang-pirang saat.
Saparantosna ngaoskeun basmalah, hamdalah shalawat miwah salam ka kanjeng Rolulullah saw. kawajiban anu janten khatib ngawasiatan khususna kanggo diri khatib umumna kanggo hadirin sadayana, kalawan wasiat taqwa, mangga urang sami-sami ningkatkeun kana kataqwaan, sabab taqwa hiji-hijina jalan kanggo kahontal kabahagiaan dunia sareng akherat.
Tina sapalih ajaran taqwa nyaeta TAFAKUR kana ayat-ayat Allah, anu dimaksad ku tafakur nyaeta :
تَصرفُ القلبِ فى معانى الأشياء لدرك المطلوب
Molahkeun/Ngagunakeun hate dina nganyahokeun pirang2 hakekatna hiji perkara, pikeun ngahasilkeun tujuan. janten tapakur lain ngalamun, tapi ngahudangkeun rasa rumasa, yen sakabeh anu didamel ku Allah teh lain hal kosong jeung gapong, tapi kabeh ngandung maksud, estu taya jinis anu mubadir, taya bahan anu teu guna, tapi kabeh mawa faidah, sarta kabeh sayagian pikeun manusa.Seueur pelajaran anu ku urang tiasa dipetik diantawisna : 1. Kasauran Hasan Bisri:
تَفَكُّرُ سَاعَةٍ خُيْرٌ مِنْ قِيَامِ لَيْلَةٍ
2. Kasauran Fudel Al-Hasan اَلْفِكْرَةُ مِرْآةٌ تُرِيْكَ حَسَنَاتِكَ وَسَيِّئَاتِكَ
اَلْفِكْرَةُ سِرَاجُ الْقَلْبِ فَاِذَا ذَهَبَتْ فَلاَ اِضَاءَةَ لَهُ
Kasauran Kanjeng Rosul تَفَكَّرُوْا فِى خَلْقِ اللهِ وَلاَ تَتَفَكَّرُوا فِى ذَاتِ اللهِ
قال جمهور العلماء اِن التفكرَ على خمسةِ اوجُه
1. اِما فى آيات الله وَيَلْزَمُهُ التَّوَجُّهُ اِلَيْهِ وَالْيَقِيْنُ بِهِ
Allah swt. ngadawug dina surat Yunus ayat 101:
وثَمْرَتُهُ السُّكُوْنُ اِلَى وَعْدِ اللهِ وَالثِّقَةُ بِضَمَانِ اللهِ وَتَرْكُ مَايُسْغِلُ عَنِ اللهِ وَالرُّجُوْعُ فِى كُلِّ حَالٍ اِلَى اللهِ وَاسْتِفْرَاغُ الطَّاقَةِ فِى ابْتِغَاءِ مَرْضَاتِ اللهِ
2. اَوْ فِى نِعْمَةِ اللهِ وَيَتَوَلَّدُ عَنْهُ الْمَحَبَّةُ
Allah swt. ngadawug dina surat Al-A’raf ayat 73 :
فَاذْكُرُوْا آلاَءَ اللهِ لَعَلَّكُمْ تُفْلِحُوْنَ
وثَمْرَتُهُ اِمْتِلاَءُ الْقَلْبِ بِمَحَبَّةِ اللهِ وَالإِشْتِغَالُ بِشُكْرِهِ بَاطِنًا وَظَاهِرًا كَمَا يُحِبُّهُ وَيَرْضَاهُ
3. اَوْ فِى وَعْدِ اللهِ وَيَتَوَلَّدُ عَنْهُ الرَّغْبَةُ
Allah swt. ngadawug dina surat Ali Imran ayat 190-191 :
مَنْ عَمِلَ صَالِحًا مِنْ ذَكَرٍ اَوْ اُنْثَى وَهُوَ مُؤْمِنٌ فَلَنُحْيِيَنَّهُ حَيَاةً طَيِّبَةً وَلَنَجْزِيَّهُمْ اَجْرَهُمْ بِاَحْسَنِ مَاكَانُوْا يَعْمَلُوْنَ
وثَمْرَتُهُ مَحَبَّةُ السُّعَدَاءِ وَحَمْلُ النَّفْسِ عَلَى الْعَمَلِ
4. اَوْ فِى وَعِيْدِ اللهِ وَيَتَوَلَّدُ عَنْهُ الرَّهْبَةُ
Allah swt. ngadawug dina surat Toha ayat 124 :
مَنْ اَعْرَضَ عَنْ ذِكْرِى فَاِنَّ لَهُ مَعَيْشَةً ضَنْكًا وَنَحْشُرُهُ يَوْمَ الْقِيَامَةِ اَعْمَى
5. اَوْ فِى تَقْصِيْرِ النَّفْسِ عَنِ الطَّاعَةِ وَيَتَوَلَّدُ عَنْهُ الْحَيَاءُ
قَالَ اَحْمَدُ بْنِ عَطَاءِ اللهِ مِنْ عَلاَمَاتِ مَوْتِ الْقَلْبِ عَدَمُ الْحُزْنِ عَلَى مَافَاتَكَ مِنَ الطَّاعَاتِ وَتَرْكُ النَّدَمِ عَلَى مَا فَعَلْتَهُ مِنْ وُجُوْدِ الزَّلاَّتِ
Hadirin Sidang Jum’at Rahimakumullah.
Ngalangkungan khutbah awal ieu, mudah-mudahan, urang sadayana kalebet golongan jalmi-jalmi ahli fikir jeung tafakur anu mawa kana kataqwaan, nambah kana kuatna iman sarta tambah kandelna tauhid. Amin Ya Allah Ya Rabbal ‘Alamin.
بَارَكَ اللهُ لِيْ وَلَكُمْ بِاْالآيَاتِ وَالذِّّكْرِ الْحَكِيْمِ وَتَقَبَّلَ مِنِّى وَمِنْكُمْ تِلاَوَتَهُ اِنَّهُ هُوَ السَّمِيْعُ الْعَلِيْمُ وَقُلْ رَبِّّ اغْفِرْ وَارْحَمْ وَاَنْتَ الْغَفُوْرُ الرَّحِيْمُ. ….
اَلْحَمْدُ للهِ الَّذِى تَفَرَّدَ بِالْعِزِّ وَالْجَلاَلِ وَالصَّلاَةُ وَالسَّلاَمُ عَلَى مُنْقِدِ مِنَ الضَّلاَلِ وَعَلَى آلِهِ وَاَصْحَابِهِ خَيْرِ آلٍ. ( اَمَّا بَعْدُ ) فَيَا اَيُّهَا الْحَاضِرُوْنَ. اُوْصِيْكُمْ وَنَفْسِي بِتَقْوَى اللهِ فَقَدْ فَازَ الْمُتَّقُوْنَ. اَعُوْذُ بِاللهِ مِنَ الشَّيْطَانِ الرَّجِيْمِ بِسْمِ اللهِ الرَّحْمنِ الرَّحِيْمِ : اِنَّ اللهَ وَمَلاَئِكَتَهُ يُصَلُّوْنَ عَلَى النَّبِىّ يَااَيُّهَا الَّذِيْنَ آَمَنُوْا صَلُّوْا عَلَيْهِ وَسَلِّمُوْا تَسْلِيْمًا. اللهُمَّ صَلِّ وَسَلِّمْ وَبَارِكْ عَلَيْهِ اَمِيْن يَااَللهُ يَامُجِيْبَ السَّائِلِيْنَ: اَللهمَّ إِنَّا نَسْأَلُكَ مُوْجِبَاتِ رَحْمَتِكَ وَعَزَائِمَ مَغْفِرَتِكَ، وَالسَّلاَمَةَ مِنْ كُلِّ إِثْمٍ، وَالْغَنِيْمَةَ مِنْ كُلِّ بِرٍّ وَالْفَوْزَ بِالْجَنَّةِ وَالنَّجَاةَ مِنَ النَّارِ.اللهم إَنَّا نَعُوْذُ بِكَ مِنَ الْهَمِّ وَالْحُزْنِ، وَنَعُوْذُ بِكَ مِنَ الْعَجْزِ وَالْكَسَلِ وَنَعُوْذُ بِكَ مِنَ الْجُبْنِ وَالْبُخْلِ وَالْفَشَلِ وَمِنْ غَلَبَةِ الدَّيْنِ وَقَهْرِ الرِّجَالِ. اَللهم إِنَّا نَعُوْذُ بِكَ مِنْ جَهْدِ الْبَلاَءِ، وَدَرْكِ الشَّقَاءِ، وَسُوءْ الْقَضَاءِ، وَشَمَاتَةِ اْلاَعْدَاءِ. رَبَّنَا آتِنَا فِى الدُّنْيَا حَسَنَةً وَفِى اْلآَخِرَةِ حَسَنَةً وَقِنَا عَذَابَ النَّار. وَالْحَمْدُ لِلّهِ رَبِّ الْعَالَمِيْنَ
عِبَادَ اللهِ اِنَّ اللهَ يَأْمُرُ بِالْعَدْلِ وَاْلإِحْسَانِ وَاِيْتَاءِ ذِى الْقُرْبَى وَيَنْهَى عَنِ الْفَحْشَاءِ وَالْمُنْكَرِ وَالْبَغْىِ يَعِظُكُمْ لَعَلَّكُمْ تَذَكَّرُوْنَ.فَاذْكُرُوْا اللهَ يَذْكُرْكُمْ وَاسْأَلُوْهُ مِنْ فَضْلِهِ يُعْطِكُمْ وَلَذِكْرُ اللهِ اَكْبَرُ. اَسْتَغْفِرُ اللهَ لِى وَلَكُمْ وَلِسَائِرِ الْمُسْلِمِيْنَ
Sifatan Jalma-Jalma Taqwa
السلام عليكم ………. الخ
اَلْحَمْدُ للهِ الَّذِى وَفَّقَنَا لأَدَاءِ اَفْضَلِ الْعِبَادَاتِ وَاَوْقَفَنَا عَلَى كَيْفِيَةِ اكْتِسَابِ اَكْمَلِ السَّعَادَاتِ. اَشْهَدُ اَنْ لاَاِلهَ اِلاَّ اللهُ وَحْدَهُ لاَ شَرِيْكَ لَهُ رَبُّ اْلأَرْضِيْنَ وَالسَّمَاوَاتِ وَاَشْهَدُ اَنَّ سَيِّدَنَا مُحَمَّدًا عَبْدُهُ وَرَسُوْلُهُ اَلْمُؤَيَّدُ بِأَفْضَلِ اْلآيَاتِ وَالْمُعْجِزَاتِ صَلَّى اللهُ عَلَيْهِ وَعَلَى آَلِهِ وَاَصْحَابِهِ بِحَسَبِ تَعَاقُبِ اْلأَوْقَاتِ وَالسَّاعَاتِ.( اَمَّا بَعْدُ ) فَيَا اَيُّهَا الْحَاضِرُوْنَ. اِتَّقُوْا اللهَ حَقَّ تُقَاتِهِ عَلَى مَمَرِّ الدُّهُوْرِ وَاْلأَوْقَاتِ. اَعُوْذُ بِاللهِ مِنَ الشَّيْطَانِ الرَّجِيْمِ بِسْمِ اللهِ الرَّحْمنِ الرَّحِيْمِ :اِنَّ الْمُتَّقِيْنَ فِى جَنَّاتٍ وَعُيُوْنٍ آخِذِيْنَ مَاآتَاهُوْ رَبُّهُمْ اِنَّهُمْ كَانُوْا قَبْلَ ذَالِكَ مُحْسِنِيْنَ كَانُوْا قَلِيْلاً مِنَ اللَّيْلِ مَا يَهْجَعُوْنَ. وَبِاْلأَسْحَارِ هُمْ يَسْتَغْفِرُوْنَ. وَفِى اَمْوَالِهِمْ حَقٌّ لِلسَّائِلِ وَالْمَحْرُوْمِ
Hadirin Sidang Jum’at Rahimakumullah. Ngalangkungan khutbah awal anu kalawan ringkeus ieu
Ari sadaya puji eta tetep kagungan Allah swt, anu parantos mafarin taufek kaurang sadaya piken ngalakonan kana pangutamina pirang-pirang ibadah, sareng merenahkeun ka urang sadaya kana tata cara usaha anu pangsampurna-sampurna kabagjaan. Sim abdi nyaksian kana yen saestuna teu aya deui pangeran anu hak disembah anging gusti Allah, bari sahiji Dzatna teu aya anu ngarencangan kamanteNa anu ngurus pirang-pirang bumi sareng pirang-pirang langit, sareng sim abdi nyaksian kana yen saestunya kanjeng Nabi Muhammad saw. eta hambana Allah sareng RasulNa anu dikuatan kalawan pirang-pirang ayat sareng pirang-pirang mu’jizat. Mugia Allah maparin rahmat ka kanjeng Nabi Muhammad saw. ka kulawargina para sahabatna kalawan ngitung-ngitung gunta-gantina pirang2 waktu sareng pirang-pirang saat.
Saparantosna ngaoskeun basmalah, hamdalah shalawat miwah salam ka kanjeng Rolulullah saw. kawajiban anu janten khatib ngawasiatan khususna kanggo diri khatib umumna kanggo hadirin sadayana, kalawan wasiat taqwa, mangga urang sami-sami ningkatkeun kana kataqwaan, sabab taqwa hiji-hijina jalan kanggo kahontal kabahagiaan dunia sareng akherat.
Tina sapalih ajaran taqwa Allah swt nguningakeun sabagian sifat-sifat jalmi takwa anu kaunggel dina surat ad-dariyat ayat 15-19.
Hartosna : saestuna jalma2 taqwa eta aya dina pirang2 patamanan surga sareng pirang2 sumber cai. Bari maranehna nyokot kani’matan anu dipaparinkeun ku pangerana, saenyana maranehna dina samemeh eta nyaeta dialam dunia kaasup jalma-jalma anu nyieun kahadean. nyaeta nyaetikeun kana sare dina waktu peuting, sareng dina waktu tungtung peting maranehna menta pangampura sareng dina harta-hartana aya hak jalma miskin anu menta sareng jalma miskin anu teu menang bagian.
Hadirin Sidang Jum’at Rahimakumullah.
Ari Jalma2 taqwa dina poe kiamah bakal nempatan taman-taman surga sareng pirang2 mata air, kumaha kaayanana :
آخِذِيْنَ مَاآتاهُمْ رَبُّهُمْ اى مِنَ النَّعِيْمِ وَالسُّرُوْرِ والْغِبْطَةِ
Jalma taqwa kenging anugrah nempatan taman2 surga sabab maranehna di alam duniana nyaeta tukang nyieun kahadean, diantara kahadeana :
1. Nyaetikeun sare dina waktu peting كَانُوْا قَلِيْلاً مِنَ اللَّيْلِ مَا يَهْجَعُوْنَ
اى كانوا ينامون قليلا من الليل ويصلون اكثَره اِنَّ رسولَ الله قال اِن فى الجنة غُرَفًا يُرَى ظَاهِرُهَا مِن بَاطِنِهَا وَبَاطِنُهَا من ظَاهِرِهَا فقال ابو موسى الأشعرى رضى الله عنه لمَنْ هى يارسُولَ اللهِ ؟ قال لمن ألانَ الكلاَمَ واطعم الطعام وبات لله قائما والناس نيام
2. Istigfar /menta pangampura dina waktu janari وَبِاْلأَسْحَارِ هُمْ يَسْتَغْفِرُوْنَ
اى يصلون بالأسحار لطلب المغفرة قَال النبى : ان اللهَ يَنزِلُ كُلَّ ليلةٍ الى السماء الدُّنْيَا حتى يَبْقَى ثُلُثُ الليل الأخير فيقول هل من تائب فاتوبَ عليه هل من مستغفرٍ فَاغفِرَ له هل من سائل فيُعْطى سُؤْلُهُ ؟ حتى يطلُعَ الفجر
3. Mikeun hak hartana pikeun jalma miskin وَفِى اَمْوَالِهِمْ حَقٌّ لِلسَّائِلِ وَالْمَحْرُوْمِ
السائل :قال الامام احمد: هو الذى يبتدئ بالسؤال وله حق. قال النبى للسائل حق وان جاء على فرس
المحروم : قال ابن جرير : هُوَ الذى لاَمال له بأى سبب كان وقد ذهب ماله سواء كان لايقدر على الكسب او قد هلك ماله بآفة او نحوِها
Hadirin Sidang Jum’at Rahimakumullah.
Ngalangkungan khutbah awal ieu, mudah-mudahan, urang sadayana kalebet golongan jalmi-jalmi anu taqwa ka Allah swt. Amin Ya Allah Ya Rabbal ‘Alamin.
بَارَكَ اللهُ لِيْ وَلَكُمْ بِاْالآيَاتَاتِ وَالذِّّكْرِ الْحَكِيْمِ وَتَقَبَّلَ مِنِّ وَمِنْكُمْ تِلاَوَتَهُ اِنَّهُ هُوَ السَّمِيْعُ الْعَلِيْمُ وَقُلْ رَبِّّ اغْفِرْ وَارْحَمْ وَاَنْتَ الْغَفُوْرُ الرَّحِيْمُ. ….
اَلْحَمْدُ للهِ الَّذِى تَفَرَّدَ بِالْعِزِّ وَالْجَلاَلِ وَالصَّلاَةُ وَالسَّلاَمُ عَلَى مُنْقِدِ مِنَ الضَّلاَلِ وَعَلَى آلِهِ وَاَصْحَابِهِ خَيْرِ آلٍ. ( اَمَّا بَعْدُ ) فَيَا اَيُّهَا الْحَاضِرُوْنَ. اُوْصِيْكُمْ وَنَفْسِي بِتَقْوَى اللهِ فَقَدْ فَازَ الْمُتَّقُوْنَ. اَعُوْذُ بِاللهِ مِنَ الشَّيْطَانِ الرَّجِيْمِ بِسْمِ اللهِ الرَّحْمنِ الرَّحِيْمِ : اِنَّ اللهَ وَمَلاَئِكَتَهُ يُصَلُّوْنَ عَلَى النَّبِىّ يَااَيُّهَا الَّذِيْنَ آَمَنُوْا صَلُّوْا عَلَيْهِ وَسَلِّمُوْا تَسْلِيْمًا. اللهُمَّ صَلِّ وَسَلِّمْ وَبَارِكْ عَلَيْهِ اَمِيْن يَااَللهُ يَامُجِيْبَ السَّائِلِيْنَ: اَللهُمَّ اغْفِرْ لِلْمُؤْمِنِيْنَ وَالْمُوْمِنَاتِ وَالْمُسْلِمِيْنَ وَالْمُسْلِمَاتِ اَلأَحْيَاءِ مِنْهُمْ وَاْلأَمْوَاتِ رَبَّنَا لاَ تُؤَاخِذْنَا إِنْ نَسِيْنَا أَوْ أَخْطَأْنَا رَبَّنَا وَلاَ تَحْمِلْ عَلَيْنَا اِصْرًا كَمَا حَمَلْتَهُ عَلَى الَّذِيْنَ مِنْ قَبْلِنَا رَبَّنَا وَلاَ تُحَمِّلْنَا مَا لاَ طَاقَةَ لَنَا بِهِ وَاعْفُ عَنَّا وَاغْفِرْ لَنَا وَارْحَمْنَا أَنْتَ مَوْلاَنَا فَانْصُرْنَا عَلَى الْقَوْمِ الْكَافِرِيْنَ رَبَّنَا آتِنَا فِى الدُّنْيَا حَسَنَةً وَفِى اْلآَخِرَةِ حَسَنَةً وَقِنَا عَذَابَ النَّار. وَالْحَمْدُ لِلّهِ رَبِّ الْعَالَمِيْنَ
عِبَادَ اللهِ اِنَّ اللهَ يَأْمُرُ بِالْعَدْلِ وَاْلإِحْسَانِ وَاِيْتَاءِ ذِى الْقُرْبَى وَيَنْهَى عَنِ الْفَحْشَاءِ وَالْمُنْكَرِ وَالْبَغْىِ يَعِظُكُمْ لَعَلَّكُمْ تَذَكَّرُوْنَ.فَاذْكُرُوْا اللهَ يَذْكُرْكُمْ وَاسْأَلُوْهُ مِنْ فَضْلِهِ يُعْطِكُمْ وَلَذِكْرُ اللهِ اَكْبَرُ. اَسْتَغْفِرُ اللهَ لِى وَلَكُمْ وَلِسَائِرِ الْمُسْلِمِيْنَ
Ujian Jeung Cobaan Hirup
السلام عليكم ………. الخ
اَلْحَمْدُ للهِ الَّذِى خَلَقَ فَسَوَّى وَالَّذِى قَدَّرَ فَهَدَى. اَشْهَدُ اَنْ لاَاِلهَ اِلاَّ اللهُ وَحْدَهُ لاَ شَرِيْكَ لَهُ وَهُوَ يَعْلَمُ الْجَهْرَ وَمَا يَخْفَى وَاَشْهَدُ اَنَّ سَيَّدَنَا مُحَمَّدًا عَبْدُهُ وَرَسُوْلُهُ خَاتَمَ اْلأَنْبِيَاء ( اَمَّا بَعْدُ ) فَيَا اَيُّهَا الْحَاضِرُوْنَ. اِتَّقُوْا اللهَ حَقَّ تُقَاتِهِ وَلاَ تَمُوْتُنَّ اِلاَّ وَاَنْتُمْ مُسْلِمُوْنَ. اَعُوْذُ بِاللهِ مِنَ الشَّيْطَانِ الرَّجِيْمِ بِسْمِ اللهِ الرَّحْمنِ الرَّحِيْمِ : زُيِّنَ لِلنَّاسِ حُبُّ الشَّهْوَاتِ مِنَ النِّسَاءِ وَالْبَنِيْنَ وَالْقَنَاطِرِ الْمُقَنْطَرَةِ…….الخ
Hadirin Sidang Jum’at Rahimakumullah. Ngalangkungan khutbah awal anu kalawan ringkeus ieu
Ari sadaya puji eta tetep kagungan Allah swt, anu parantos ngayugakeun sarta anu nyampurnakeun sareng anu nangtukeun sarta anu maparin pituduh. Sim abdi nyaksian kana yen saestuna teu aya deui pangeran anu hak disembah anging gusti Allah, bari sahiji Dzatna teu aya anu ngarencangan kamanteNa anu terang kana perkara anu nemrak sareng perkara anu nymput, sareng sim abdi nyaksian kana yen saestunya kanjeng Nabi Muhammad saw. eta hambana Allah sareng RasulNa anu janten panungtung para Nabi.
Saparantosna ngaoskeun basmalah, hamdalah shalawat miwah salam ka kanjeng Rolulullah saw. kawajiban anu janten khatib ngawasiatan khususna kanggo diri khatib umumna kanggo hadirin sadayana, kalawan wasiat taqwa, mangga urang sami-sami ningkatkeun kana kataqwaan, sabab taqwa hiji-hijina jalan kanggo kahontal kabahagiaan dunia sareng akherat.
Tina sapalih ajaran taqwa urang kedah uninga yen hirup didunya ien pituh ku rupa2 ujian jeung percobaan anu teu putus2 sareng teu aya lirena, moal aya anu salamet dina enggoning nempuh eta ujian sareng percobaan salian ti jalmi2 anu teguh iman sareng sampurna taqwana ka Allah swt. Diantawis cobian Allah swt diuningakeun dina surat Ali Imran ayat 14 : ……
Geus dipapaesan jalma2 teh ku mikacinta kasenangan nafsu, nyaeta awewe, anak incu, emas perak anu lobana mangpikul-pikul, kuda tunggang nu pinilih, sato ingon2, sawah jeung kebon. Nya kitu papaes dunya teh tapi di allah mah aya tempat mulang anu langkung hade
Hadirin siding jum’ah rahimakullah
Nilik sareng ngagantung kana ayat tadi ternyata ujian allah ka hambana aya 6
Ujian anu kahiji : ujian anu nyangkut sareng urusan istri. Naon margina Allah nguji ku urusan istri. Sabab istri kasauran Ahmad Mustopa Al-Maragi
هُنَّ مَوْضِعُ الرَّغْبَةِ وَمَطْمَحُ اْلأَنْظَارِ
Ari istri janten obyek kasenangan sareng tempatna kaindahan, kusabab istri hampir sakabeh budi, tingkah laku, laga jeung aksi,lengkah jeung gaya cara ngomong jeng make pakean dipengaruhan ku rasa hayang hirup anu untung bari nyingkirkeun wanoja anu jadi panyilekanana
Dina ujian sarupa ieu loba pisan anu ragrag jalma2 anu lemah imana, anjena lali kana tuntunan ti pangerana, tur teu sadar kana harga dirina akhirna ngalajur nafsu, ngotoran namina anu hade, jeung kahormatan ibu ramana sareng keluawargina, ragrag kana jurang dosa, kahinaan jeung kabinasaan anu teu bisa ditebus ku harta benda. Malah teu saetik kajadian hiji jalma anu kacida taatna ka allah sanggesna rimbitan jadi pindah pilempangan sanes taat ka allah tapi sami’na waato’na kana kahoyong bojona anu dipikacinta tea. Kacintaan jeng kataatan ka gusti allah ti leletik the ges dituker tur robah haluan, ges banting setir ku kacintaan anu kalelewihi ka istrina, eta jalma the tiwas nyangharepan atawa ngaliwatan ujian jeng percobaan.
Ujian anu kadua : ujian anu nyangkut sareng urusan anak.
Pikeun anu teguh imana, anu sampurna taqwana ka allah kacintaan ka anak the geus mawa kana kabagjaan hirup kulantaran ngabogaan turunan. Tapi piken anu lemah imana jeng teu sampurna taqwana. kacintaan ka anak teh matak jadi sabab kanu jadi anakna, teu aya tali hubungan jeng pangerana sahingga sapanjang hirupna si anak teu bisa ngarasakeun kabagjaan hirup ngabogaan pangeran anu timbul lantaran perbuatan lengen bapana. Si bapa anu sarupa kieu geus jadi sabab anu mutuskeun tali hubungan antara anak jeung pangerana. Galib satiap jalma
وَحُبُّ الْبَنِيْنِ اَقْوَى مِنْ حُبِّ الْبَنَاتِ لأَسْبَابٍ كَثِيْرَةٍ مِنْهَا :
- أَنَّهُمْ عَمُوْدُ النَّسَبِ الذى به تَتَّصِلُ سِلْسِلَةُ النَّسْلِ
Anak lalaki mangrupakeun tulang punggung katurunan anu aya kaitana sareng dirina.
- أَمَلُ الْوَالِدِ فِى كَفَالَتِهِمْ لَهُ حِيْنَ الْحَاجَةِ اِلَيْهِ لِضَعْفٍ اَوْ كِبَرٍ
Harepan anu jadi kolot ka anak lalaki supaya bisa ngabantu dina nalika geus rempo jeng pikun
- اَنَّهُ يُرْجَى بِهِمْ مِنَ الشَّرَفِ مَالاَيُرْجَى مِنَ اْلإِنَاثِ
Ti anak lalaki diharepkeun bisa mawa kamulian anu teu bisa ku anak awewe, seperti penguasaan suatu disiplin ilmu, pagawean, kapamimpinan dst,
- الشُّعُوْرُ بِأَنَّ اْلأُنْثَى حِيْنَ الْكِبَرِ تَنْفَصِلُ مِنْ عَشِيْرَتِهَا وَتَتَّصِلُ بِعَشِيْرَةٍ اَخْرَى
Aya perasaan anu jadi kolotna bahwa anak awewe lamun geus gede bakal pisah jeung anu jadi kolotna jeng kumpul sareng keluarga lain.
Sadiron siding jum’ah……….
Ujian anu katilu : ujian anu nyangkut sareng urusan harta
Aya jalma anu ngarasa teu aya anu lewih penting jeung lewih utama dina jero hirupna, salian ti harta kakayaan, pikeun dirina teu berat papisah jeng anak pamajikan, baraya jeung sahabat, malah pisah jeung agama oge pikeun numpuk2 kakayaan. Mikacinta kana harta memang geus jadi fitrah anu geus ngadarah daging pikeun satian insane. Rahasiahna Sabab harta mangrupakeun sarana pikeun ngahasilkeun sagala maksud, sarana pikeun menangkeun kalezatan jeng jadi pamuas nafsu syahwat. Dimana harta tos loba maka kahayang tumpuk2 harta semakin bertambah sahingga manehna poho yen harta teh mung saukur sarana lain tujuan.
لَوْ كَانَ لاِبْنِ آدَمَ وَادِيَانِ مِنْ ذَهَبٍ لَتَمَنَّى اَنْ يَكُوْنَ لَهُمَا ثَالِثٌ وَلاَ يَمْلأُ جَوْفَ ابْنَ آدَمَ اِلاَّ التُّرَابُ وَيَتُوْبُ اللهُ عَلَى مَنْ تَابَ
Ujian anu kaopat : ujian anu nyangkut sareng urusan kuda piaraan anu pinilih (ayena mah mobil sedan mersedes)anu jadi kamegahan sareng bisa dijadikeun tutumpakan, ujian anu sarupa kieu sering mawa manusa poho nu teu aya hinggana, poho kawajiban kaanak istrina, poho kana kawajiban ka Allah, poho kana agamana, sabab hatena geus katalian kacangred pageh ku eta kandaraan tea.
Ujian anu kalimi kagenepna : ujian anu nyangkut sareng urusan sato ingon2jeng tatanen boh ngingu sapi, munding anu bisa ngahasilkeun kakayaan anu lain lumayan, malah urusan pertanian anu mangrupa tanah, sawah, kebon sareng anu sanesna
Hadirin siding jum’at
Ieu sadayana, wanita, harta, tahta sarta sejena deui mangrupa ujian pikeun nyaring, saha anu bisa nahan diri, tetep dina bakti ka Allah, teu katipu, teu kapangaruhan ku rupa2 ujian tadi, jeng saha anu lemah imana, ragu2 jeng mundur maju dina kayakinana, anu ahirna sasar tina jalan allah anu sabenerna. Ku lantaran eta, dina sagala gawe dina nyangharepan sagala perkara, urang kudu sapapanjangna inget, yen urang salaku jalma islam, ngabogaan tujuan anu pokok, nyaeta ngabakti ka Allah kalawan harti anu saluas-luasna.
Mudah-mudahan ngalangkungan khutbah awal ieu Allah neguhkeun iman urang dina nyangharepan sagala ujian hirup, jeng tetep hirup dina pimpinan Allah buat nuju kana kasalametan dunya jeng akherat. Amin ya rabbal alamin.
بَارَكَ اللهُ لِيْ وَلَكُمْ بِاْالآيَاتِ وَالذِّّكْرِ الْحَكِيْمِ وَتَقَبَّلَ مِنِّى وَمِنْكُمْ تِلاَوَتَهُ اِنَّهُ هُوَ السَّمِيْعُ الْعَلِيْمُ وَقُلْ رَبِّّ اغْفِرْ وَارْحَمْ وَاَنْتَ الْغَفُوْرُ الرَّحِيْمُ. ….
اَلْحَمْدُ للهِ الَّذِى تَفَرَّدَ بِالْعِزِّ وَالْجَلاَلِ وَالصَّلاَةُ وَالسَّلاَمُ عَلَى مُنْقِدِ مِنَ الضَّلاَلِ وَعَلَى آلِهِ وَاَصْحَابِهِ خَيْرِ آلٍ. ( اَمَّا بَعْدُ ) فَيَا اَيُّهَا الْحَاضِرُوْنَ. اُوْصِيْكُمْ وَنَفْسِي بِتَقْوَى اللهِ فَقَدْ فَازَ الْمُتَّقُوْنَ. اَعُوْذُ بِاللهِ مِنَ الشَّيْطَانِ الرَّجِيْمِ بِسْمِ اللهِ الرَّحْمنِ الرَّحِيْمِ : اِنَّ اللهَ وَمَلاَئِكَتَهُ يُصَلُّوْنَ عَلَى النَّبِىّ يَااَيُّهَا الَّذِيْنَ آَمَنُوْا صَلُّوْا عَلَيْهِ وَسَلِّمُوْا تَسْلِيْمًا. اللهُمَّ صَلِّ وَسَلِّمْ وَبَارِكْ عَلَيْهِ اَمِيْن يَااَللهُ يَارَب العالمين: اَللهمَّ إِنَّا نَسْأَلُكَ مُوْجِبَاتِ رَحْمَتِكَ وَعَزَائِمَ مَغْفِرَتِكَ، وَالسَّلاَمَةَ مِنْ كُلِّ إِثْمٍ، وَالْغَنِيْمَةَ مِنْ كُلِّ بِرٍّ وَالْفَوْزَ بِالْجَنَّةِ وَالنَّجَاةَ مِنَ النَّارِ.اللهم إَنَّا نَعُوْذُ بِكَ مِنَ الْهَمِّ وَالْحُزْنِ، وَنَعُوْذُ بِكَ مِنَ الْعَجْزِ وَالْكَسَلِ وَنَعُوْذُ بِكَ مِنَ الْجُبْنِ وَالْبُخْلِ وَالْفَشَلِ وَمِنْ غَلَبَةِ الدَّيْنِ وَقَهْرِ الرِّجَالِ. اَللهم إِنَّا نَعُوْذُ بِكَ مِنْ جَهْدِ الْبَلاَءِ، وَدَرْكِ الشَّقَاءِ، وَسُوءْ الْقَضَاءِ، وَشَمَاتَةِ اْلاَعْدَاءِ. رَبَّنَا آتِنَا فِى الدُّنْيَا حَسَنَةً وَفِى اْلآَخِرَةِ حَسَنَةً وَقِنَا عَذَابَ النَّار. وَالْحَمْدُ لِلّهِ رَبِّ الْعَالَمِيْنَ
عِبَادَ اللهِ اِنَّ اللهَ يَأْمُرُ بِالْعَدْلِ وَاْلإِحْسَانِ وَاِيْتَاءِ ذِى الْقُرْبَى وَيَنْهَى عَنِ الْفَحْشَاءِ وَالْمُنْكَرِ وَالْبَغْىِ يَعِظُكُمْ لَعَلَّكُمْ تَذَكَّرُوْنَ.فَاذْكُرُوْا اللهَ يَذْكُرْكُمْ وَاسْأَلُوْهُ مِنْ فَضْلِهِ يُعْطِكُمْ وَلَذِكْرُ اللهِ اَكْبَرُ. اَسْتَغْفِرُ اللهَ لِى وَلَكُمْ وَلِسَائِرِ الْمُسْلِمِيْنَ
Hakekat Puasa
السلام عليكم ورحمة الله وبركاته
اَلْحَمْدُ للهِ الَّذِى كَتَبَ عَلَيْنَا الصِّيَامَ. اَشْهَدُ اَنْ لاَاِلهَ اِلاَّ اللهُ ذُوْا الْفَضْلِ وَالنِّعَامِ وَاَشْهَدُ اَنَّ مُحَمَّدًا عَبْدُهُ وَرَسُوْلُهُ صَاحِبُ الْكَرَامَةِ عَلَى التَّمَامِ وَالصَّلاَةُ وَالسَّلاَمُ عَلَى خَيْرِ اْلأَنَامِ. وَعَلَى آلِهِ وَاَصْحَابِهِ الْكِرَامِ.( اَمَّا بَعْدُ ) فَيَا اَيُّهَا الْحَاضِرُوْنَ. اِتَّقُوْا اللهَ حَقَّ تُقَاتِهِ عَلَى مَمَرِّ الدُّهُوْرِ وَاْلأَيَّامِ. اَعُوْذُ بِاللهِ مِنَ الشَّيْطَانِ الرَّجِيْمِ بِسْمِ اللهِ الرَّحْمنِ الرَّحِيْمِ : يَااَيُّهَا الَّذِيْنَ آمَنُوْا كُتِبَ عَلَيْكُمُ الصِّيَامُ كَمَا كُتِبَ عَلَى الَّذِيْنَ مِنْ قَبْلِكُمْ لَعَلَّكُمْ تَتَّقُوْنَ.
Hadirin Sidang Jum’at Rahimakumullah. Ngalangkungan khutbah awal anu kalawan ringkeus ieu
Ari sadaya puji eta tetep kagungan Allah swt, anu parantos ngawajibkeun ka urang sadayana kana ngalakonan ibadah saum, Sim abdi nyaksian kana yen saestuna teu aya deui pangeran anu hak disembah anging gusti Allah, anu ngagaduhan kautamian sareng pirang-pirang kani’matan, sareng sim abdi nyaksian kana yen saestunya kanjeng Nabi Muhammad saw. eta hambana Allah sareng RasulNa anu ngagaduhan karamah anu sampurna. Shalawat miwah salam eta pamugi tetep ka pangsae-saena makhluk buktosna kangjeng Nabi Muhammad saw. ka kulawarginya sareng sahabatna anu marulia.
Saparantosna ngaoskeun basmalah, hamdalah shalawat miwah salam ka kanjeng Rolulullah saw. kawajiban anu janten khatib ngawasiatan khususna kanggo diri khatib umumna kanggo hadirin sadayana, kalawan wasiat taqwa, mangga urang sami-sami ningkatkeun kana kataqwaan, sabab taqwa hiji-hijina jalan kanggo kahontal kabahagiaan dunia sareng akherat.
Tina sapalih ajaran taqwa nyaeta ngalakonan ibadah saum, sakumaha anu tos ka unggel dina Al-Qur’an surat Al-Bakarah ayat 183.
Hai jalma-jalma anu ariman tos diwajibkeun kaaranjen sadaya kana ngalakonan ibadah saum sakumaha tos diwajibkeun ka umat-umat sateacana aranjen, supaya aranjen jadi jalma-jalma anu taqwa.
Alhamdulillah dina jum’at ieu urang sadaya parantos nincak kana tahapan kadua tina tilu tahapan sasih ramadlan nyaeta 10 anu awal tahapan rahmat, pamudah-mudahan saum anu parantos kalangkung diwuwuh ku rahmat Allah swt. 10 anu kadua nyaeta tahapan magfirah (ampunan) anu kuurang nuju dilakonan sareng tahapan anu katilu nyaeta tahapan Itqun minanar mudah-mudahan 10 terakhir eta tiasa kasorang kuurang sadaya.
Mangga dina tahapan kadua ieu, urang sadayana berlomba-lomba ngengingkeun magfirah Allah swt. Kujalan ngalakonan amal-amal soleh, sabab dina sasih ramadon teu aya amal anu mubadir. Hartosna satiap amal anu dilakonan ku jalmi anu puasa bakal dilipat gandakeun ku Allah swt.
قال النبى : نوم الصائم عبادة وصمته تسبيح وعمله مضاعف ودعاؤه مستجاب ودنبه مغفور.
كل حسنة بعشر امثالها الى سبعمائة ضعف الا الصيام فانه لى وانا اجزى به
Diantawis amal soleh anu kautamianana langkung ageng dina sasih ramadon nyaeta :
1. Ashadakotu (shadakah)
Sadakoh dina sasih ramadlan langkung utami tinimbang sasih-sasih anu sanesna, kasauran kanjeng Rasul
اَفْضَلُ الصَّدَقَةِ صَدَقَةٌ فِى رَمَضَانَ
Ari pang utami-utamina sadakoh nyaeta sodakoh dina sasih ramadon.
Masihan tuangen kajalmi anu nuju saum bakal ngengingkeun magfirah Allah swt. ngalangkungan para malaikatna, kasauran kanjeng Rasul :
مَنْ فَطَّرَ صَائِمًا عَلَى طَعَامٍ اَوْ شَرَابٍ مِنْ حَلاَلٍ صَلَّتْ عَلَيْهِ الْمَلاَئِكَةُ فِى سَاعَاتِ شَهْرِ رَمَضَانَ وَصَلَّى عَلَيْهِ جِبْرِيْلُ لَيْلَةَ الْقَدْرِ
Saha wae jalmi anu masihan kajalmi anu saum, tina tuangeun atanapi leueuteun anu halal, maka para malaikat mangnyuhunkeun pangampunteun kagusti Allah pikeun eta jalmi dina saat-saat ramadlon (detikna, menitna, atanapi jamna), sareng malaikat Jibril nyuhunkeun pangampunteun pikeun eta jalmi dina wengian lailatul qodr. Subhanallah
2. Qiamul lail nyaeta gugah wengi kanggo ibadah ka Allah swt. pami urang ninggal kana amal kanjeng Rosullul saw. dina wengi ramadlan, Mantena selalu qiamulail, bahkan pami 10 wengi terakhir, Mantena sok ngagugahkeun kulawargi sareng shahabat-shahabatna kanggo ibadah ka Allah swt. jalmi anu ibadah dina wengian ramadlan dihapunteun tina sadaya dosa-dosa anu tos kalangkung. Rosulullah saw. ngadawuh :
مَنْ قَامَ رَمَضَانَ اِيْمَانًا وَاحْتِسَابًا غُفِرَ لَهُ مَا تَقَدَّمَ مِنْ ذَنْبِهِ
Saha wae jalmi anu gugah wengi dina sasih ramadlan bari iman sarta ikhlas karena Allah, maka bakal dihapunteun tina dosa anu tos kalangkung.
3. Qira’atul Qur’an (maos Al-Qur’an)
Ngaos Al-Qur’an dina sasih ramadlan langkung utami tinimbang sasih-sasih sanesna margi Al-Qur’an dilungsurkeuna dina sasih ramadlah, kanjeng Rosul nyeerkeun maos Al-Qur’an dina sasih ramadlan bahkan malaikat Jibril maoskeun Al-Qur’an kanggo kanjeng Rasul dina sasih ramadlan, mangga urang sami-sami manfaatkeun waktos anu luang ieu ku aosan Al-Qur’an, margi Al-Qur’an tiasa nyafaatan kasaha bae anu maosna, Pidawuh Rosulullah saw. :
اَلصِّيَامُ وَالْقِيَامُ يَشْفَعَانِ لِلْعَبْدِ يَوْمَ الْقِيَامَةِ يَقُوْلُ الصَّوْمُ رَبِّ مَنَعْتُهُ الطَّعَامَ وَالشَّرَابَ بِالنَّهَارِ. وَيَقُوْلُ الْقُرْآنُ رَبِّ مَنَعْتُهُ النَّوْمَ بِاللَّيْلِ فَشَفِّعْنَا بِهِ
Saum sareng gugah wengi eta bakal nyafaatan dua-duana ka hiji hamba dina dintenan qiamat, saum nyarios : “ duh pangeran abdi, abdi tos nyegah kaeta hamba kana tuang sareng leueut dina waktos siang. Qur’an nyarios : “ duh pangeran abdi, abdi tos nyegah tidur dina waktos wengi, pamugi gusti mafarin abdi sadaya tiasa nyafaatan ka anjena”.
4. Al-I’tikaf, nyaeta : مُلاَزَمَةُ الْمَسْجِدِ لِلْعِبَادَةِ تَقَرُّبًا اِلَى اللهِ عَزَّوَجَلَّtetepna calik dimasjid kanggo ibadah karena arah-arah taqarrub ka Allah swt. terutami dina 10 terakhir sasih ramadlan margi Rasulullah saw teu liren-liren I’tikap dina 10 terakhir sasih ramadlan dugi kapupusna
فَقَدِ اعْتَكَفَ صَلَّى اللهُ عَلَيْهِ وَسَلَّمَ وَلَمْ يَزَلْ يَعْتَكِفُ الْعَشْرَ اْلأَوَاخِرَ مِنْ رَمَضَانَ حَتَّى تَوَفَّاهُ اللهُ تَعَالَى
Nyata Rasulullah saw. I’tikaf sareng mantena teu liren-liren dina 10 terakhir sasih ramadon dugi kapupusna.
5. Al-I’timar (umrah)
Pidawuh Rosulullah saw. :
عُمْرَةٌ فِى رَمَضَانَ تَعْدِلُ حِجَّةً مَعِى
Ari umrah dina sasih Ramadan eta ngabandingan kana haji sarta kaula
Hadirin Sidang Jum’at Rahimakumullah.
Ngalangkungan khutbah awal ieu, mudah-mudahan, urang sadayana tambih-tambih motivasi (kasengsrem) dina ngalakonan amal-amal soleh sareng mudah-mudahan Allah swt maparin kakiatan kaurang sadaya. Amin Ya Allah Ya Rabbal ‘Alamin.
بَارَكَ اللهُ لِيْ وَلَكُمْ بِاْالآيَاتَاتِ وَالذِّّكْرِ الْحَكِيْمِ وَتَقَبَّلَ مِنِّ وَمِنْكُمْ تِلاَوَتَهُ اِنَّهُ هُوَ السَّمِيْعُ الْعَلِيْمُ وَقُلْ رَبِّّ اغْفِرْ وَارْحَمْ وَاَنْتَ الْغَفُوْرُ الرَّحِيْمُ. ….
اَلْحَمْدُ للهِ الَّذِى تَفَرَّدَ بِالْعِزِّ وَالْجَلاَلِ وَالصَّلاَةُ وَالسَّلاَمُ عَلَى مُنْقِدِ مِنَ الضَّلاَلِ وَعَلَى آلِهِ وَاَصْحَابِهِ خَيْرِ آلٍ. ( اَمَّا بَعْدُ ) فَيَا اَيُّهَا الْحَاضِرُوْنَ. اُوْصِيْكُمْ وَنَفْسِي بِتَقْوَى اللهِ فَقَدْ فَازَ الْمُتَّقُوْنَ. اَعُوْذُ بِاللهِ مِنَ الشَّيْطَانِ الرَّجِيْمِ بِسْمِ اللهِ الرَّحْمنِ الرَّحِيْمِ : اِنَّ اللهَ وَمَلاَئِكَتَهُ يُصَلُّوْنَ عَلَى النَّبِىّ يَااَيُّهَا الَّذِيْنَ آَمَنُوْا صَلُّوْا عَلَيْهِ وَسَلِّمُوْا تَسْلِيْمًا. اللهُمَّ صَلِّ وَسَلِّمْ وَبَارِكْ عَلَيْهِ اَمِيْن يَااَللهُ يَامُجِيْبَ السَّائِلِيْنَ: اَللهُمَّ اغْفِرْ لِلْمُؤْمِنِيْنَ وَالْمُوْمِنَاتِ وَالْمُسْلِمِيْنَ وَالْمُسْلِمَاتِ اَلأَحْيَاءِ مِنْهُمْ وَاْلأَمْوَاتِ اللهُمَّ اجْعَلْنَا مِنَ السُّعَدَاءِ الْمَقْبُوْلِيْنَ وَلاَ تَجْعَلْنَا مِنَ اْلأَشْقِيَاءِ الْمَرْدُوْدِيْنَ. رَبَّنَا آتِنَا فِى الدُّنْيَا حَسَنَةً وَفِى اْلآَخِرَةِ حَسَنَةً وَقِنَا عَذَابَ النَّار. وَالْحَمْدُ لِلّهِ رَبِّ الْعَالَمِيْنَ
عِبَادَ اللهِ اِنَّ اللهَ يَأْمُرُ بِالْعَدْلِ وَاْلإِحْسَانِ وَاِيْتَاءِ ذِى الْقُرْبَى وَيَنْهَى عَنِ الْفَحْشَاءِ وَالْمُنْكَرِ وَالْبَغْىِ يَعِظُكُمْ لَعَلَّكُمْ تَذَكَّرُوْنَ.فَاذْكُرُوْا اللهَ يَذْكُرْكُمْ وَاسْأَلُوْهُ مِنْ فَضْلِهِ يُعْطِكُمْ وَلَذِكْرُ اللهِ اَكْبَرُ. اَسْتَغْفِرُ اللهَ لِى وَلَكُمْ وَلِسَائِرِ الْمُسْلِمِيْنَ
Diposkan oleh mda_al-barokah di 12.20
Tidak ada komentar:
Langganan: Poskan Komentar (Atom)


text:
Matsushima
Matsushima (松島?) mangrupakeun sesebutan pikeun kira-kira 260 pulo gedé jeung leutik nu aya di Teluk Matsushima, Préféktur Miyagi, Jepang. Pulo-pulo (shima) di Teluk Matsushima ditumuwuhan ku tangkal pines (matsu) jadina disebut Matsushima. Istilah Matsushima ogé dipaké pikeun nyebutan pamandangan di wewengkon Teluk Matsushima sarta papasiran di sakurilingna.
Matsushima kaasup salahsahiji ti Tilu Pamandangan di Jepang bareng jeung Amanohashidate di Préféktur Kyoto jeung Itsukushima di Préféktur Hiroshima.
Galeri[édit | édit sumber]
Tumbu kaluar[édit | édit sumber]
Tingali ogé Matsushima di Wikivoyage